
Spune la cărțile cele bătrîne că pe la începutul veacului al XV-lea 
domnea în ţara Moldovei înțeleptul și bunul Alexandru-vodă, care cu 
dreptul s-ar cuveni să se numească: tatăl și întemeietorul ţărei Moldovei. 

Mai întreg decît cei de mai naintea lui domni, el alcătuise multe 
așezăminte folositoare țărei, adică: școli pentru învăţat carte Și științi 
înalte; cea dintîi mitropolie în orașul Suceava; episcopiile de la Roman și 
de la Rădăuţi; monăstirile de la Bistriţa și Moldaviţa, și le înzestră cu de 
toate trebuincioasele pentru lauda Domnului celui întreit sfint. El mai tocmi 
ȘI boieriile mari în sfat, Și făcu legătură tare cu Vladislav, craiul leșilor, ca 
la orice primejdie să sară unul pentru altul Și să se ajutoreze. Vestea despre 
înţelepciunea acestui domn se spune că ajunsese pînă la Roma; iară Papa 
numea pămîntul Moldovei crăie. Pînă și împăratul din Țarigrad îl lăuda, 
căci numea pe domnul nostru Basileus, adică împărat, pentru care îi trimise 
în dar o coroană împărătească. Murind Alexandru-vodă cel Bun și Bătrîn, 
după o lungă domnie, lăsase ţara plină ca un stup cu de toate bunătățile. Dar 
vrajma ce intră de timpuriu foarte între fiii săi, cum pururea se întîmplă 
între doi sau mai mulţi chivernisitori ai unei ţări, aduse oști de limbi străine 
înMoldova, pe care o prădară Și o arseră pe de toate laturile. 

Inponcișările dintre Roman-vodă, Petru-vodă, Alexandru și Bogdan- 
vodă, aduse împărecheri între noroade Și aceste împărecheri grămădise 
asupra bietei țări nevoi și mai mari. 

Acest Bogdan-vodă, fiu din flori al lui Alexandru cel Bun, le-o făcu cît de 
bună leșilor, care necontenit unelteau Și turburau lucrurile în Moldova, 
pentru a in parte-și interes (sic!) și hrăneau nădejdile poftitorilor de 
domnie. 

Și iată cum: 

Cazimir, craiul leșilor, trimiţind în Moldova o mare oștire Și frumoasă ca 
să răstoarne din domnie pe Bogdan și să puie pe Alexandru, fiu lui Ilie, 
Bogdan se prefăcu că se învoiește să se plece craiului Și să-i dea cîte 7000 
de galbeni pe an; dară cînd apucă bine pe leși într-o pădure, îi birui, așa că 
puțini au putut să se mai întoarcă teferi în ţara lor. 

Bogdan-vodă avea un fiu pronumit Ștefan, viteaz cum nu se mai văzuse 
încă. 

Spun, chiar, că se cunoștea într-insul, din vîrsta cea mai fragedă, o 
agerime de minte de nu putea nici un copil să-l ajungă, și-i plăceau armele 


cu deosebire. Nici unul din semenii săi nu era destoinic să-i stea înainte nici 
la trîntă, nici la voroavă. La vînătoare mi-ți ucidea ursul în luptă dreaptă, 
înarmat numai cu un cuțit. Pentru aceasta soţii lui îl porecleau zicîndu-i 
Burduja. 

El moștenise de la tată-său cutezarea, iuţeala și meșteșugul minţii, iară 
de la bunul său, Alexandru cel Bun, dreptatea, înţelepciunea și inimoșia. 
După moartea lui Bogdan în bătălia de la satul Răușenii, unde Petru Aron îi 
tăie capul Și-i luă tronul, Ștefan năzui la curtea Vladuluivodă Țepeș din 
Țara Românească, carele cu braţele deschise și iubire îl primi. Cu ajutorul 
acestuia, Ștefan intră în Moldova Și apucă calea Sucevei, la anul 1458; 
înfrînse în două rînduri pe Petru Aron ȘI-l fugări în ţara leșească. După 
aceasta chemă pe mitropolitul Teoctist cu toate căpeteniile clerului Și 
călugării, pe toți boierii, boierinașii, curtenii, pe răzeși Și popor, în cîmpul 
numit Direptatea Și le spuse că nu din nebunia de a domni a gonit pe 
hrăpitorul scaunului părintesc, ci din dorinţa de a face Moldova mare Și 
lăudată. Și, întrebînd pe toată adunarea cu graiul blîndeţei, zise: 

— Oameni buni, voit-aţi voi să vă fiu eu domn? 

Toţi cei de faţă într-o glăsuire strigară: 

— Intru mulți ani de la Dumnezeu să domnești! 

Păru mult bine lui Ștefan cînd se încredință că poporul îl voiește, și după 
ce fu ales la domnie Și i se dete schiptrul (toiagul) și steagul ţării Moldovei, 
care steag avea pe de-o parte capul de zimbru, iară pe de cealaltă Sfîntul 
George călare, lovind cu sulița un balaur, el intră cu fală în Suceava la 
scaunul domnesc. Știind că începutul înţelepciunii este temerea de 
Dumnezeu, cea dintii treabă a sa fu de a merge la biserică spre a aduce 
cîntări de laudă celui Preaputernic. 

Astfel a treia zi după intrarea sa în Suceava, Ștefan purcese la biserică cu 
toată fala domnească. La poarta bisericei descălică. Mitropolitul Teoctist, cu 
episcopii, cu arhiereii, cu o mulţime de preoți Și diaconi, îl întîmpinară cu 
sfinta Evangelie și cu cădelniți din care ieșea tămîia cea binemirositoare, 
iară cetăţenii cîntau laude în cinstea sfintei Treimi, toți cu făclii aprinse. 

Cînd Ștefan urcă cea dintîi treaptă, mitropolitul se cobori către dînsul, luă 
sfinta Evanghelie din mîna preotului ce o ducea și o dete domnului ca să o 
sărute. Atunci cel dintîi psalt începu să cînte: Vrednic este! Cînd ajunse 
dinaintea altarului, domnul își luă stema din cap Și se închină la sfintele 
icoane ale Domnului nostru Isus Christos Și la a Preacuratei sale mame pe 
care le sărută. 

Atunci episcopul de la Roman îl luă de subţioara dreaptă, iară episcopul 
de la Rădăuţi de cea stîngă și îl duseră în sfîntul altar prin ușile împărătești. 
După aceea ocoliră sfîntul Pristol de trsi ori, iar psalţii cîntau rugăciunile 
obișnuite la asemenea slujbe, sfîrșind cu Isaiia dănțuiește. Apoi domnul și 
amîndoi episcopii îngenunchiară dinaintea sfîntului jertfelnic. Mitropolitul, 
puind omoforul pe capul lui Ștefan, ceti molitva rînduită la ungerea 


domnilor, după care primi ungerea cu sfîntul mir. La ieșirea din altar, 
domnul fu dus pînă la jeţul domnesc, iarăși de subțiori, de cei doi episcopi. 

Și primind binecuvîntarea mitropolitului, domnul veni în mijlocul 
bisericei, se închină, apoi puindu-și stema strămoșească pe cap ieși din 
biserică Și se întoarse la locuinţa domnească cu același alai ca la venire. 

Trei zile ţinură veseliile, în care zile își alese sfetnicii. 

In ziua a treia i se înfățișară toţi boierii. Domnul sta pe scaunul domnesc 
Și fiecare ceată de boieri trecea pe dinaintea lui Și 1 se închina ca la un 
domn. 

Intîi trecură: logofătul cel mare, vornicul cel mare de Țara-de-jos, cel de 
Țara-de-sus; pîrcălabul de Hotin; cel de Neamţ, cel de Cetatea nouă, 
hatmanul Și pîrcălab de Suceava; postelnicul cel mare, spătarul, paharnicul, 
visternicul, stolnicul Și comișii. 

După aceștia trecură: vornicul doamnei, cuparul, vătaful de păhărnicei, 
cel de stolnicei, cei doi vătafi de aprozi, cel de tîrg și cel de curte. Apoi 
credinciosul, cămărașul, vătaful de copii din casă, pivnicerul, toţi în capul 
oamenilor ce cîrmuiau el. 

Mai trecură: velu căpitanii de Suceava, de Iași, de Cotnar, de Soroca, de 
Tecuci, de Dorohoi, de Covurlui, polcovnicul de curte, stolnicul de cazaci, 
căpitanul Hătmăniei, Agiei, căpitanul doamnei, ce avea steag de călărași, Și 
alţii cu oamenii lor. 

Așa se înscăună Ștefan-vodă. 

Pe vremea aceea, domnea în Țara Românească Vlad-vodă Țepeș; în ţara 
leșească Cazimir IV; în ţara turcului, Mahomet II; în ţara ungurului Matei 
Corvin, Și în Crîm, Maengli-Gerai han. 


Ștefan domnul adună la sfat pe mai-marii Și bătrînii poporului, împreună 
cu mitropolitul Și zise: 

— Boieri dumneavoastră, nu este greu a dobîndi cineva ceva Și a-și 
împlini pofta inimei; greul este cum să păstreze acel lucru, fără nici o 
clinteală. De aceea și eu v-am chemat să mă ajutaţi cu sfaturile d-voastră ca 
să facem moșia rămasă de la strămoșii noștri a fi mare Și lăudată, căci zis 
este: „sfaturile bătrînilor îndreptează calea tinerilor spre bine“. 

Unul din boierii de faţă, zise: 

— Mărite doamne, tinerii cei harnici petrec bătrîneţe odihnite și lăudate. 

Altul zise: 

— Intrebarea Și sfatul bătrînilor limpezește calea tinerilor și fac pe 
împărați să domnească fără multă greutate. 

Spătarul cel mare adăugă: 

— Luminate doamne, războaiele cele cu bună tocmeală fac pe împărații 
cei tineri să ajungă mari, Și la bătrîneţe se bucură de rodul ostenelelor lor. 

Un căpitan de pantiri spuse: 

— Cinstită fie luminata faţă a măriei-tale! Dacă domnul meu ar voi să ţie 
samă de nevrednicul meu sfat, aș cuteza să-l îndemn a nu aștepta pe 
vrăjmaș să cadă peste noi; ci mai bine să ne facem ochii patru, să tragem cu 
urechea in toate părțile, să fim pururea gata de război, ca să putem tăia 
dușmanului apa de la moară. 

Altul mai zise: 

— Vrăjmașul nu trebuie lăsat pînă nu-l vom răpune, căci pe cine nu-l lași 
să moară, nu te lasă să trăieşti. 

Ștefan ascultă și băgă în cap toate sfaturile; iară el cumpănindu-le, pe 
unele le primi de bune, iar pe altele le mai prefăcu. 

Și punîndu-se la lucru, cea dintîi grijă fu a alcătui oastea: puse, deci, de 
se scrise oamenii, îi împărți în cete, le dete steaguri Și le puse căpitani, 
voievozi, Șutași Și cetași pe bărbaţii cei mai cercaţi în războaie. 

Fiecare căpitănie era cu ceata Jui. Astfel în timp de pace oștirea sta din: 
darabanii cu căpitănia lor, căpitanul de darabani. Ei aveau plete și purtau 
săneţe lungi. Simenii, a căror căpitănie era aga, se aflau înarmaţi cu arcuri 
Și cu măciuci în felu; iară armășeii, cei cu bărbi stufoase, erau povăţuiți de 
vel-armaș, în sama cărora erau Și tunurile. Numărul acestora se urca la 
douăzeci de mii de pedestrași. Călărimea se alcătuia din pantiri și lefegii, 


îmbrăcaţi în zale de oţel, numărul lor fiind ea de zece mii. 

Pe lîngă aceștia, copii|i] de casă și aprozii alcătuiau ceata domnească. Ei 
erau toți feciori de boiernași, purtau căciuli ţurcănești cu pene Și dulămi de 
catifea, cu nasturi de argint. Această ceată era de-a pururea împrejurul 
domnului lor, Și îl străjuiau cu neadormire în vreme de război. Ei păzeau 
steagul cel mare al țării. 

Cînd însă dușmanul se scula cu vrajmă asupra ţărei, atunci pîrcălabul de 
Hotin alerga cu pîlcul lupcanilor; sardarul [...] cu cetele lăpușnene; toți 
ispravnicii cu slujitorii lor; căpitanii plaiurilor, cu plăieșii; toți boiernașii cu 
oamenii lor de oaste, cu vecinii ȘI slujbașii lor, care erau înarmaţi cu suliți 
lungi, cu săbii drepte ori încovoiate, arcuri, săneţe, hangeruri calmucești, 
toate luate de la vrăjmași în războaie, sau cu securi, topoare, coase, baltage. 

Căci Ștefan domnul, nu numai pe ostași Și pe boieri, ci Și pe „proști” 
încă îi deprinsese la arme, învăţind pe fiecare cum să-și apere moșia. Dacă 
afla că vreun prost nu are săgeți, arc și sabie, sau că merge cu mîinile goale 
în tabără, aceluia, fără milă, îi reteza capul. 

Zizanule ce Petru Aron umbla să vîre pintre căpeteniile oastei Și pintre 
boieri, făcu pe Ștefan să ceară de la craiul leșilor, de unde fugise, ca să i-l 
dea în mînă. Cazimir craiul nu se învoi la una ca aceasta. 

Atunci Ștefan năpădi în ţara leșească și multă stricăciune făcu leșilor. 
Iară Cazimir craiul, dacă văzu asupra lui urgia domnului moldovenesc, 
umbla acum să potolească pe Ştefan; și astfel la 1459 făcu pace și legătură 
ca leşii Și moldovenii să trăiască ca niște vecini buni, în frățească 
înţelegere Și să sară unul pentru altul asupra protivnicilor lor; iară Petru 
fugitul să nu se poată apropia mai mult de Moldova, decît pînă la Smotriţ. 

Pe vremea aceea turcii se sculară cu război asupra lui Vlad-vodă. Ștefan 
găsi ȘI el acum vreme cu prilej să răscumpere cetățile Chilia și Ackerman 
ce căzuseră la păgîni, Și la 1465, cu mila Domnului Și cu mare vărsare de 
sînge le și dobîndi, ȘI le întări cu bucate și cu slujitori. 

Apoi dete o raită prin Ardeal. Și căzînd asupra săcuilor, le prădă ţara. 
Aceasta spre pedeapsă pentru ajutorul ce dase ungurenii lui Petre Aron, cînd 
fu cu năvala lui în Moldova. Se mulțămi cu atît deocamdată și se întoarse în 
ţara lui încărcat de prăzile apucate de la ei. Cu aceasta a vrut să arate lui 
Mateiaș că nu trebuie să se joace cu moldovenii, căci ei nu vor tăbări 
niciodată peste alții; dar nici vor lăsa pe alții să tăbărască asupra lor. Și să-i 
fie învăţătură de minte de a mai da ajutor armat protivnicilor Moldovei. 

Cu aceste fapte strălucite astupă și gurile unor boieri ce începuseră să 
cîrtească împotriva lui. Cugetul lui Ștefan era acum să-și facă prieteni pe 
toți domnii Și craii creștini din preajma Moldovei. Pentru aceasta trimise 
soli la cneazul Simion de la Kiev și ceru în căsătorie pe sora sa, pe nume 
Evdochia Olelkowicz la anul 1463. Cneazul se bucură din suflet pentru 
cinstea ce-i făcu Ștefan de a-l avea de cumnat. Și mare veselie fu în 
Moldova și în Chiev cînd se cununară. Spun să fi fost această doamnă o 


femeie bună, cu frica lui Dumnezeu, înțeleaptă, cumpătată Și cinstită. Dar 
din nenorocire ea trăi numai trei ani în Suceava, căci muri lăsînd lui Ștefan 
din astă căsătorie un fiu, Alexandru, Și o fată, Elena. Ştefan, după trecerea 
de alți trei ani, luă de soție pe o greacă din familia împărătească a 
Comnenilor ce trăiau fugiţi în Crîm, pe Maria de la Mangop. 

La anul 1466, puse Ștefan-vodă să se clădească monăstirea Putna cu 
hramul Născătoarei de Dumnezeu. El voi singur să-și aleagă locul pentru 
altar. De aceea adunînd pe toţi boierii Și poporul, întrebă cu glas mare: 
„cine din ei trag cu arcurile mai departe?“ 

Atunci: 

„Trei ostași cu arce-n mînă pe movilă-acum se urcă; 

Doi ca zimbrul, ageri, mîndri, nalţi ca bradul de la munte, 

Pe-al lor umăr poartă glugă, la brîu paloș, și pe frunte, 

Cu-a lor lungi Și negre plete se scoboar-o neagră ţurcă. 

Ei, ades cu-a lor săgeată răpezită sus, în nor, 

Printr-a fulgenilor focuri, au oprit vulturu-n zbor. 


— Copii, trageţi! eu vreau astăzi să mă-ntrec în arc cu voi , 

Astfel zice domnul Ștefan! iar voinicii amîndoi 

Se plec; arcele-și încoardă, trag; săgețile lor zboară, 

Spintecă repede vîntul ce dă foc Și vijiiește; 

Se tot duc, se duc ca gîndul, și de-abia ochiul zărește 

Pe cîmp, departe, departe, locul unde se coboară. 

Ura! „n ceruri se ridică! urlă dealul, clocotește, 

«Să trăiţi, copii !» le zice Ștefan ce-acum se gătește. 

Sbîrnăia coarda din arcu-i, fulgeră săgeata-n vînt, 

Piere, trece mai departe, Și-ntr-un paltin vechi s-a frint. 

«Acolo fi-vo altarul!» zice falnicul monarc 

Ce se-nchină Și se pleacă pe războinicul său arc. 

«Să trăiască domnul Ștefan !» mii de glasuri îi urează 

Și poporul jos pe vale, umilii îngenunchiază.” (v. Alecsandri) 

Mateiaș Corvin, neluind nici o învăţătură din faptele cele măreţe ale lui 
Ștefan, ci lăsîndu-se a fi biruit de deșartă mîndrie, ridică o adunătură de 
peste patruzeci de mii de oameni, se puse in capul lor, Și porni împotriva 
Moldovei. Trecînd munţii prin pasul Oituzului și al Dimeșului, ajunse la 
Roman. Aici, făcînd popas, trimise soli la Ștefan să-i dea, de știre că ori să-i 
închine tara lui, sau să iasă la luptă. 

Pînă una, alta ungurul jefui Și pîrjoli Trotușul, Bacăul și Romanul, 


pornind către Suceava ca să apuce scaunul. 

Solii se înfăţișară lui Ștefan, care era înconjurat de căpitanii săi cei mari, 
ȘI ziseră: 

— Preastrălucitul Mateiaș Corvin, craiul Ungariei Și al Boemiei, 
suveranul nostru Și al vostru, ne trimite să-ţi spunem că el este în ţara cea 
supusă crăiei sale, Și tu, ori din neștiinţă, sau că te prefaci a nu ști nimic, nu 
ieși înaintea lui cu daruri ca la un stăpîn. Deci, mărirea sa craiul a hotărît 
ca, de nu vei merge îndată să te închini lui, o să te pedepsească după cum ţi 
s-a cădea. 

Toţi oștenii de faţă se încruntară cînd auziră aceste vorbe defăimătoare 
pentru domnul Și ţara lor. 

Ștefan răspunse solilor: 

— Mergeţi la stăpînul vostru ȘI-i spuneți că această ţară n-a cunoscut 
niciodată vreun stăpîn străin. Și să știe el că pînă mai stă un moldovean pe 
picioare Și cu sabia în mînă, ea nu se va închina nimărui. Astfel au fost 
obiceiurile părinților noștri. In curînd avem să ne întîlnim piept la piept. 

Soliu se mai încumetară a răspunde: 

— Doamne! dară Matei Corvin este in ţară, Și mai mult de jumătate este 
în puterea lui. 

Insă Ștefan le zise, rînjind pe sub mustață: 

— Pământul Moldovei este o plămădeală de sîngele veneticilor ce au 
cercat să o robească. 

Solii plecară. 

Iară Ştefan purcese din Suceava cu toate oștile sale și se așeză între 
rîurile Moldova și Someșul, de unde priveghea toate mișcările ungurului. 
Ungurii, tot oameni cercați în războaie, lăsară calea despre Suceava și 
veniră la Baia. 

Ei, văzînd oastea moldovenilor puţină la număr, pe român blind și 
smerit, cum l-a lăsat Dumnezeu pe el, nu se mai putură înfrîna, ci se deteră 
la nelegiuiri, de care mintea omenească se înfioară. 

Ei nu Ştiau că Ștefan era la osteneală fără preget, la odihnă fără 
desfrinare, la primejdii fără frică, carele a cinstit pe a sa seminţie cu 
înțelepciunea și vitejiile sale, și nu s-a fălit niciodată cu faptele strămoșilor 
săi, nici a luat vreodată numele lor în deșert. Căci iată-l că prinzînd limbă 
despre starea lagărului lui Mateiaș, numai cît veni în grabă cu pedestrimea 
dinaintea cetăţii Baia, noaptea, Și aflînd că ungurii sunt daţi cu toţii beţiei 
Și desfrînărilor, nu pierdu nici o clipă, ci căzu asupra lor ca o mînie 
dumnezeiască Și ca un duh de vifor Și puse de aprinse cetatea de trei părți. 

Cu cît noaptea era de întunecoasă beznă, de-și dau ungurii cu mîinile în 
ochi fără să vadă ceva, fără să se poată apuca de arme, cu atîta lumina 
focului neașteptat îi orbi Și-i zăpăci, încît ei rămaseră ca niște buimăciți 
căci nici Știau încotro să fugă; pe cînd oastea lui Ștefan plină de bărbăția 
domnului lor îi tăiau ca pe niște ciuperci. Cea mai mare parte din unguri 


prinseră a fugi; dar unde să găsească scăpare de sabia lui Ștefan și a 
moldovenilor lui? Unde să se adăpostească? Că nici în bortă de șarpe n- 
aveau loc de mînia Și agerimea românilor, că țăranii îi vînau prin zăvoate Și 
prin munţi, Și-i tăiau cu coasa, Și cu fușturi, Și cu topoare. Și tăiară 
moldovenii fără milă pînă la ziuă. Flăcările ce se întinseseră peste toată 
cetatea ca un potop pe de-o parte, braţele cele vînjoace ale oastei lui Ștefan 
pe de alta, și pe lîngă acestea, cetăţenii cu femeile și cu copiii, zvîntară pe 
trufașii de unguri, încît într-o singură noapte pierdură la zece mii de 
oameni. Insuși Mateiaș craiul scăpă de moarte ca prin urechile acului, cu o 
lovitură de săgeată în spate. Astfel poticălește Dumnezeu pe cei mîndri Și 
nesăţioși la inimă. Berendei ce se afla în tabăra lui Mateiaș, nădăjduind să-i 
pice domnia Moldovei, căzu mort; iară Petru Aron scăpă teafăr Și fugi în 
ţara leșească. Aceasta s-a întîmplat la anul 1467. Cei ce scăpară cu fuga nu 
se opriră decît după ce trecură munţii. Mateiaș fu bun-bucuros că a scăpat 
cu viață. Adică fuga e rușinoasă, dar la urmă e sănătoasă. Plin de rușine el 
poposi la Brașov; apoi de acolo merse la Cluj Și în ziua de Sfîntul Ștefan 
puse de omorî pe un căpitan român, anume pe Mihu, pe care îl prinsese Și 
ungurenii în acest război, drept răzbunare. 

Asupra acestei biruinţe, Ștefan aduse mulţămire lui Dumnezeu, căci el se 
ferea de a cădea în păcatul trufiei. Niciodată el nu se fălea cu biruinţele sale, 
ci totdeauna, după o izbîndă, alerga cu braţele întinse la altarul lui 
Dumnezeu Și se închina. 

Tot apusul și răsăritul se umplu de faima acestei biruinţe. Craiul leșesc 
creștea de bucurie că dușmanul său Mateiaș fusese bătut; iară sultanul 
Mahomet pizmuia pe Ștefan Şi se da de ceasul morţii cum de nu putu și 
dînsul să biruiască pe Mateiaș craiul. 

Ștefan nu putea să uite răul ce făcuse ţării sale Mateiaș craiul. Pentru 
aceasta el intră de-a doua oară în ţara Ardealului de bătu aspru pe săcui. 
Mateiaș, înghițind rusinea ce pățise și văzînd că n-are încotro, căzu la pace. 
El îmbună pe Ștefan dăruindu-i trei castele în Ardeal, ca să fiepe sama sa: 
Ciceiu lîngă Someș, Cetatea de Baltă lîngă Tîrnova Și Balvanul în ţinutul 
secuilor, la anul 1468. 


Ștefan-vodă Ştia că un neam merge spre propășire prin pace. Și el o 
dorea Și o căuta. Se dusese vestea de judecăţile lui. La curtea domnească nu 
se Ştia ce este minciuna; zavistia era legată, pizma ferecată, înșelăciunea 
izgonită, strimbătatea de istov împilată; dreptatea pe scaune împărăţea, Și 
nu ea lui vodă, ci vodă ei supus Și slujitor era! De apuca armele, de la ea se 
sfătuia; de judeca, pre dînsa asculta; de cinstea pe cineva cu ceva, ei îi urma 
Și toate ca o slugă din poronca ei le făcea. 

Tătaru, seminţia ce trăia mai numai din jafuri Și prăzi, năvăliră în 
Moldova. Ștefan îi întîmpină cum știa el. După ce-i bătu de nu se alese nici 
pulberea de ei în două bătălii ce le dete la Lipinţi, aproape de rîul Nistru, 
apoi în a treia îi zdruncină cu desăvîrșire; ba încă și pe Carzic, fiul hanului 
Maniac, îl prinse Și-l aduse la Suceava. Hanul spumegă de mînie Și turbare, 
cînd auzi de una ca aceasta. 

Și deci trimise lui Stefan o sută de călăreţi ca să-și ceară copilul. Tătarul 
socotea să sperie pe cel ce nu știa ce este frica și în vorbele ce trimise lui 
Ștefan amestecă fel de fel de cuvinte de ameninţare. Iară Ștefan voi să-i mai 
arate o dată cu cine are a face. Buna-cuviinţă nu se dezlipea de buzele lui. 
El nu zise nici un cuvinţel de înfruntare pentru tătarul cel ce nu Știa să-și 
puie strajă gurei, dară porunci de aduse înaintea solilor pe fiul hanului Și 
puse de-i zbură capul. Apoi zise de trase în ţeapă pe toți solii, afară de unul, 
căruia, tăindu-i nasul Și urechile, îl trimise la domnul său să-i spuie cele ce 
văzuse. 

După ce înmuie îndărătnicia tătarului ȘI-I ţinlui îndrăzneala cea 
nerușinată la hotare, la anul 1469, se năpusti a treia oară asupra Ardealului 
Și dete secuilor o snopeală de le scăpără măselele. Și le se căzu o asemenea 
pedeapsă, căci Mateiaș craiul dete oaste fugitului Petru Aron ca să vie să 
scoată pe Ştefan din domnie. Dar nu le ajută norocul, căci oastea se risipi 
cum văzu pe domnul Moldovei înaintea lor, ba încă prinse viu Și nevătămat 
Și pe fugitul Petru și puse de-l ucise. 

Pe vremea aceea turcii băgaseră groaza în tot Apusul. Nelegiuiții agareni 
se revărsau ca un potop peste ţinuturile creștinilor Și le înghiţeau pe ele. Nu 
numai atît. Focul, sabia și prada erau mujloacele prin care se făceau ei 
cunoscuţi pe oriunde ajungeau. In cetățile pe care ei le cuprindeau nu mai 
lăsa piatră peste piatră, Și rădea totul din faţa pămîntului. 

Dacă cădeau peste vro seminţie, ori trebuia să se turcească acea seminție, 


sau să se istovească. Căci nelegiuiţii de păgîni pe oameni îi făceau bucăți, 
bucăți, sau îi tîrau în robie, pe femei le vindeau ca pe vite, pe fecioare le 
necinsteau Și le făceau cadinele lor, iar pe copii îi luau în iatagane ori în 
suliți și-i ucideau. Ștefan se luase de gînduri Și i se zburlea perii în cap la 
auzirea unor astfel de grozăvii. El vedea bine că ursul joacă prin vecini Și că 
nici el nu va fi cruțat. Leșii începuse a-și da arama pe faţă. Ștefan însă își 
ţinea cu sfinţenie legăturile ce avuse cu dînșii, pe cind ei sumuțase asupra 
lui Ștefan pe tătari și pe fugitul Petru în atîtea rînduri. 

Toate ţările papistașe din apus, cu papa al lor în cap, îndemnau pe leși și 
pe unguri, ca pe niște papistași ce erau Și ei, să se înțeleagă între dînșii ȘI 
în unire cu domnii creștini din Moldova și din Țara Românească să dea 
aprig război nelegiuitului agarean, care venea ca lăcustele de nu se mai 
sfîrșea. 

Dară acești doi domni pofteau fiecare pentru sine să aibă aceste ţări, ba 
încă călugări de ai papei cutreierau ţările Și cerca să le papistășească. 
Asemenea Și popii calvinilor umblau cu șoșele, cu momele să le 
calvinească. Pentru aceea în ţările românești, în gurile tuturor nu auzeai 
altceva zicîndu-se decît Țara și Legea. Și avînd pe domnii lor de căpetenii 
vrednice le și apărară. Deși Ștefan nu privea cu ochi de cumătră aceste 
cugete ale leșilor și ungurilor, totuși se plecă a asculta glasul creștinătății 
Și legătură făcură între dînșii ca să înfrîneze mîndria Și cutezarea turcului. 

Dar cum zavistia face frate cu frate să se sfișie ca niște cîni, iată că 
Ștefan-vodă puse în gînd a bate pe Radu cel Frumos, domnul Țării 
Românești, pe carele turcii îl înscăunaseră Și era iubit de dînși, Și a-ntrupa 
ţara lui cu Moldova, ca unii ce Și locuitorii ei români erau. 

Deci la 1470, el năvăli în România, îi prădă marginea și arse Brăila. 

Radu-vodă, văzînd atîtea răutăți în ţara lui, adună în grabă oștire și se 
revărsă asupra Moldovei la anul 1471. Cîţiva boieri de-ai lui Ștefan, care 
erau în înţelegere cu Radul, căutară să răstoarne pe domnul lor, care se afla 
atunci cu oștirea la. Vaslui. Aici se descoperi vînzarea. Boierii cei 
nemulțămiți chibzuiseră ca îndată ce va intra Radul cu oaste în Moldova, ei 
să ridice răzmiriţă, să puie mîna pe Ştefan și să-l dea în mîinile Radului. 
Căpeteniile acestei vînzări nelegiuite erau: Negrilă paharnicul, Alexa 
stolnicul și Isaia vornicul. Ștefan-vodă puse de le tăie capetele în faţa 
oastei. 

Auzind apoi de năvala Radului-vodă, el îi ieși înainte cu oastea lui Și se 
întilniră la satul Soci. Aici ar fi locul să plîngem și să dăm tuturor pe duhul 
dihoniilor. Cînd pizma, Și răutatea își vîră coada printre fraţi, vai de casa 
aceea! Și mult sînge frăţesc curse aici la Soci. Era o durere să fi văzut cum 
două căpetenii de același neam, îmbăibătînd pe frații din tabăra lor, să taie 
fără milă pe cei de un sînge cu dînșii. 

Oștile din amîndouă părțile se loviră ca niște turbati. Dară moldovenii 
răzbiră pe români ȘI-i puseră pe goană. Cei mai mari căpitani ai acestora 


căzură în mîinile moldovenilor, împreună cu toate steagurile și o mulțime 
do prinși. Ștefan puse de tăie pe toţi prinșii, afară de Stan logofătul și 
Mircea comisul. După această izbîndă, Ștefan se întoarse la Suceava, și 
dete mulţămită Domnului pentru biruinţa ce cîștigase. Și trei ani tinu 
pacea, timp în care Ștefan făcu multe îmbunătăţiri ţării sale. 

Dar gîndul lui nu i se lua de la unirea ţărilor surori. Și fiindcă aceasta nu 
se putea face decît în putere de arme, se hotărî a-și vedea visul cu cehii. El 
era încredinţat că amîndouă ţările fiind sub o cîrmuire înţeleaptă și sub 
mîna unui viteaz, va putea să ocrotească pe creștini de asuprelele 
nelegiuitului vrăjmaș al sfintei cruci. Aflînd papa de la Roma de acest cuget 
al lui Ștefan îi trimise ajutor o sumă de bani, ca să poată duce greul 
războiului. Leșii Și ungurii [...] pizmuiau pe Ștefan în ascuns de numele cel 
mare ce-și dobîndea și puneau piedici în loc să-l ajutoreze. Se găti deci de 
război Și porni cătră Muntenia. Ajungînd la Milcov împărți steaguri pe la 
cete în ziua de 8 noiemvrie 1474 și la 15 ale aceleiași luni întîlni oastea 
Radului-vodă la locul ce se zice Cursul sau Isvorul apei. 

De astă dată Radu-vodă strînsese multă oaste simbriașă. Dară și Ștefan 
era înconjurat de cetele cele mai încercate la război. 

Se luară la luptă. Da și unui, dară și ceilalţi nu se lăsau mai pe Jos. Trei 
zile ţinu bătălia Și nici unii pe alţii nu se putură dovedi. Radul, văzînd că nu 
e loc de cîrmeală, că oastea 1 se înmoaie, dete dosul în a treia noapte, 
lăsîndu-și locului morții Și răniții. 

Ștefan se luă după dînsul, și cît colea îl urmărea, fără a-i da pas să se 
prea depărteze. Radul nu se opri decît la București. Văzînd că se apropie 
Ștefan, el o tuli la turci. Ștefan cuprinse citadela numită „Cetatea 
Dîmboviţei” care se afla lîngă București, pe înălțimile malului nordic al 
Dîmboviţei, Și aici află familia Și toate avuţiile lui Radu. El trată pe 
doamna Voichiţa Și pe fiica-sa Maria cu toată buna-cuviinţa, ȘI totdeodată 
dete oștilor sale cele mai aspre poronci ca nici un fir de păr să nu se clatine 
de pe capul locuitorilor. 

Trei zile cît stete Ștefan aici le petrecu în veselie și în sărbători, trimițînd 
sol la Cazimir craiul pe Turculeţ cu de steaguri în dar. 

Aflînd însă că domnul Ardealului a intrat în Moldova cu vrajmă, luă cu 
sine pe doamna cu fiica sa, încărcînd visteriile domnești, Și tot ce 
cuprinsese de la Radu, Și se înturnă la Suceava, după ce lăsase demn în 
Țara Românească pe un Laiot Basarab. Cum ajunse, frecă ridichea celor 
6.000 de ardeleni ce veniseră cu sare Și cu piper, Și-i opinti peste munti. 
După care, trecînd însuși munţii, cuprinse ţara secuilor, și adună dintr-înșii 
o samă de oaste, numindu-se domn al lor, cu care plecă să întîrnpine pe 
turci. 

Tot atunci Ștefan primi carte de la împăratul (Șahul) persienilor, prin care 
îi făcea cunoscut că înfrînsese pe turci. Șahul ruga pe Ștefan ca să 
mijlocească la domnii Și împărații din Apus să se scoale cu toți împotriva 


turcilor Și el însuși, Șahul, se lega să sară și dînsul. 

Radul, întorcîndu-se cu 15.000 de turci și alți atîția simbriași, luase în 
goană pe Laiot și-l fugări pînă la Birlad, prădînd în dreapta și în stînga. 

Pe de altă parte turcii, îndîrjiti de papara ce mîncase din mina persienilor, 
voiau să-Ș1 scoată focul pe români Și intrară pe de toate părțile și 
cuprinsese o bună parte din Moldova. 

Ștefan își căută oștirea Și văzu că ea se alcătuia din: 40.000 români, 
2000 leşi și 5000 secui, cu care ieși înaintea vrăjmașului din sus de Vaslui. 
Iară turcii, numai cei de sub ascultarea lui Soleiman pașa erau 120.000 și 
înaintase pînă în valea Racovei aproape de Birlad. 

Oștile protivnicilor se alcătuiau din toate limbile păgîne din răsărit. Ele 
se înșiruiseră pentru bătălie astfel: turcii, arnăuţii, cîteva cete de munteni Și 
de tătari erau puși în aripa stîngă; limbile din Asia Și din Africa, cu arapii ȘI 
abisinienii, erau în aripa dreaptă; la mijloc erau puși otomanii, ienicerii ȘI 
spahu[i]. 

Ștefan avea in aripa dreaptă pe secui Și o mare parte din ţăranii 
moldoveni, pe lingă care Și vro cîteva steaguri de darabani, panțiri Și 
călărași; în aripa stingă puse pe toporanii armaţi cu securi, pe codreni, 
porecliți pieptul ţării, pentru că aveau datoria să apere Moldova de tătari Și 
pe vînătorii cei mai vestiți de săgetași dibaci. Iară la mijloc erau cei două 
mii de leși, curtenii, fruntea călărașilor, tunurile, tighinenii Și boierii cu 
militarii lor. Pe lîngă aceștia Ștefan-vodă puse cîteva pîlcuri de țărani să se 
ascunză prin păduri în preajma locului de bătălie, în cîteva puncte, cu 
trîimbiţe Și cu buciume. Ei aveau poruncă ca să facă larmă mare, cînd vor 
auzi semnul ce li se va da, astfel să crează vrăjmașul că vine în ajutorul lui 
Ștefan oaste din toate părțile. 

Aici era inima Și sufletul Moldovii! Toate bisericele erau deschise Și 
rugăciunile nu încetau pentru biruinţa creștinității asupra protivnicului, 
gonitorul crucei. Locuitorii cei neputincioşi cu femeile Și copii, cei ce 
rămaseră pe acasă, erau postindu-se de mai multe zile, și cu genunchi 
plecate, își trămiteau rugăciunile lor la Cel-a-toate-văzător, ca o tămilie 
bine-mirositoare. In această bătălie era pusă toată nădejdea creștinității din 
răsărit Și din apus pentru scăparea ei de sub jugul necredincioșilor agareni. 

Ștefan, Și dînsul, înainte de a se începe lupta, puse de se făcu o sfîntă 
liturghie înaintea oștilor. Arhierei, protopopi Și preoţi, îmbrăcaţi în sfintele 
vestminte, după liturghie, îngenunchiară împreună cu toată oastea Și cu 
domnitorul Și cetiră o rugăciune ca să dea Dumnezeu putere braţelor 
creștinilor spre învingerea vrăjmașilor numelui lui Dumnezeu. 

Apoi Ștefan-vodă, ridicîndu-se și pe cînd încă toţi stau în genunchi, 
arzînd de dorinţa de a asculta graiul domnului lor, el zice cu viers tare, ca să 
fie auzit de cei mai mulți din ostași: 

— Doamne, Știu că ale tale sunt biruinţele; noi nimica suntem înaintea 
feţei tale, și eu cel mai umilit. Știu că numai cu cuvîntul poţi să răstorni 


pămîntul, cerul Și toate tăriile. Știu iarăși că voiești ca numele tău să fie 
mărit Și lăudat de toată suflarea. 

Tu dară, cela din înaltul ceriurilor, vezi zdrobirea de rărunchi cu care toți 
te rugăm, milostivește-te asupra noastră Și trămite biruinţa ta cea neînfrîntă 
Și fă, stăpîne, ca aceste braţe să înfrunte cu bărbăţie valurile necredincioase 
ce stă înaintea noastră, Și să curețe sfint locul tău de spurcatele călcări ale 
barbarilor, spulberîndu-i de pe faţa lui. Laudele ce-ţi vor aduce creștinii 
pentru această izbîndă vor amuți pîngărita gură a celor ce te hulesc, Și sfînta 
lege a părinţilor noștri se va înălța. 

Apoi, întorcîndu-se cătră ostași, zise: 

— OstaȘi Și dragii mei moldovenii întreaga creștinătate își întoarce ochii 
cătră noi. De la voi îȘi așteaptă mîntuirea. Dumnezeul puterilor este cu noi 
ȘI în numele său ne-am ridicat ca să ne dobîndim mântuirea, iară nu să 
asuprim. 

Inainte, copiii mei, Și să nu ne oprim, ȘI să nu ne odihnim, Și să nu ne 
hrănim cu nimic, pînă nu vom răpune pe vrăjmaș, carele vine să ne 
răpească pămîntul, femeile și copiii noștri ca să-i turcească ȘI să-i 
pîngărească. Să murim mai bine cu arma în mînă decît să cădem robi la 
acești necurați Și vrăjmași ai omenirii. Inainte, zic, Și tot înainte! 

Graiurile lui Ștefan atîta putere aveau, încît și cei ce nu le auziseră le 
simțiră, Și toţi într-o glăsuire, ridicîndu-se de la pămînt, strigară: 

— Inainte! Și tot înainte pînă ce vom birul. 

Și la 17 ianuarie 1475 avu loc această luptă uriașă spre izbîndă 
creștinilor. 

Oștile se puseră în mișcare Și veneau unele asupra altora ca talazurile 
mării, Și se încăierară. 

De abia se începu bătălia și Dumnezeu veni în ajutorul creștinilor, căci 
deodată se ridică o negură ziua în amiaza mare de nu se vedea om cu om, 
alăturea fiind. Groaza intră în inimile spurcaților de ciutaci. Pe lîngă acestea 
ţăranii de prin păduri începură să facă o larmă de gîndeai că oamenii din tot 
pămîntul vin din toate părțile cu mare cu mic să ia la mijloc pe turci. 

Atunci Ștefan se repezi Și el cu toată sila și căzu peste necredincioși ca 
un talaz de apă, care să-i cotropească pe toți deodată. Turcu, zăpăciți de 
negură, zăpăciți de zgomotele și urletele de prin păduri, iară mai zăpăciți de 
greutatea braţelor oastei lui Ștefan, de bubuitul tunurilor, de pocnetul 
sănețelor, de șuieratul săgeţilor și de zăngănitul săbiilor, înmărmuresc de 
spaimă. Voiră ei să se mai oprească oarecum, dară ca unii ce erau lipsiți de 
credinţa în adevăratul Dumnezeu li se părea că a căzut asupra lor cu război 
toţi dracii din iaduri. Ei vedeau cum alăturea cu dînșii cădeau soții scăldați 
în sînge, vedeau leșurile celor omorîţi, auzeau suspinele și plingerile lor, 
dară nu vedeau dincotro le vine moartea. Atunci o parte din ostași se- 
nmoaie la inimă Și prinde a da zorul. Cealaltă o urmează. Iară Ștefan 
domnul, prinzînd de veste de una ca aceasta, se năpustește și mai cu tărie 


asupra lor, și-i tăia fără milostivire, Şi-i călca ȘI-i zdrumica ca pe furnici. 
Infrîngerea fu desăvîrșită. Cei ce scăpau de sabia moldovenilor se înecau în 
rîul ce curgea pe la spatele ordiei lui. Turcii acum fugeau, iară moldovenii îi 
urmăreau Şi-i chisăgeau de nu mai Știau pe unde se află. Cei mai aproape 
de păduri umplură tufele și stau acolo tupilaţi ca niște hostiomangheri. 
Moldovenii, dînd peste dînșii, îi buchisară cu tufanal ca pe gadine. 

Cei ce mai rămaseră o apucară spre apa Smilii. Ștefan-vodă însuși cu cei 
două mii de leşi și cu călăreţi moldoveni îi fugăresc pînă la Siret, la 
lonășești. Acolo, cei ce putură, trecură rîul, pentru care Și pînă azi îi zice 
locului aceluia Vadul turcilor. Pe alte cete de turci, luîndu-le în goană, i-au 
urmărit pînă la Dunăre, omorîndu-i fără cruţare. 

Și mare pagubă, Și maro stricăciune suferiră turcii în bătălia aceasta. O 
sută de mii de turci au pierit în luptă. Patru pași turci, o sută de steaguri Și 
mulţi ostași au căzut robi. Pe cei mai de rînd ciutaci, Ștefan puse de-i ucise. 
Trei cruci mari de piatră ridică vodă pe locul de bătălie, pentru amintirea 
acestei biruinţe. 

El trimise în dar lui Cazimir craiul mai multe steaguri Și robi din turcii 
prinși Și mai însemnați; asemenea și lui Mateiaș craiul și lui Papa Sixt IV. 
Astfel Ștefan muie gîrbiţa și înfrînse trufia spurcaţilor agareni. Iară 
Mateiaș craiul, fără frică de Dumnezeu Și fără rușine de omenire, scrise 
cărți la Papa Și toţi împărații Și craii creștini, că el ar fi săvîrșit această 
biruinţă strălucită, căci el prin oamenii săi, povăţuiţi de Ștefan, zicea că a 
răpus pe păgin. Cu chipul acesta înșela pe Papa de la care primea bani ca să 
ajutoreze pe Ştefan; înșela și pe Ștefan, căci și ce bruma ajutor în oameni îi 
da era foarte slab. 

Oastea lui Ștefan dădu peste o pradă nemaipomenită. Arme încărcate cu 
aur Și pietre scumpe, haine muiate numai în fir, bani, argintării, mătăsuri, 
erau cu prisos în mînile fiecăruia, încît oastea nu mai Știa ce să facă cu ele 
Și le vindeau pe nimic. 

Ștefan-vodă puse de se făcu prin toate bisericile slujbă, mulţămind lui 
Dumnezeu pentru biruinţa ce le-a dat. Și așa se puse oastea să se 
odihnească întru lauda Domnului. 

Iară el scrise cărți la toţi domnii Și împărații creștini, în care cărţi zicea: 

„Cu ajutorul lui Dumnezeu și cu voinţa Fecioarei cea fără prihană, maică 
a Domnului nostru Isus Christos, am călcat sub picioare oastea cea grozavă 
a nelegiuiților păgîni, alcătuită din 120.000 de ciutaci. Să nu socotiți, 
fraților, că spurcatul de turc se va opri aici. Tot răsăritul fiind în puterea lui, 
el se va scula cu leaota de limbi păgîne din răsărit, Și va veni ca gînd să-și 
spele rușinarea ce a pățit. Deci uniți-vă în cuget, pentru dragostea, pentru 
dragostea (sic!) și lauda sfintei noastre religii, Și-mi trămiteţi pe uscat Și pe 
mare ajutoruri, ca să pot învinge nemernicia păgînătăţii și să zdrobesc 
grumazul spurcăciunilor de agareni. Căci să aveţi în vedere că Moldova 
este poarta creștinătății. Și de mă vor bate pe mine, apoi nici de voi nu va fi 


bine. Turcul vrea, nici una nici două, să supuie puterii sale tot Apusul. Și 
astfel să nu faceţi.“ 

Izbînzile purtate de Ștefan-vodă întru nimic nu înţelepţi pe vrăjmașii lui. 
Turcii înghițiră rușinea pățită, Și căutau vreme cu prilej ca să-și scoată din 
capete. Pentru aceasta puseră să se facă mari pregătiri de război. 

Ștefan sta înăuntru ţării Și trăgea cu urechea în toate părțile ca să vază de 
unde are să vie furtuna. Supușii săi îl iubeau, nevoie mare; căci prin singura 
sa vitează îndrăzneală, Și inimele tuturor alina, Și de nădejdea biruinţei îi 
umplea. Cînd ieșea înaintea celor ce se nădăjduiau numai în braţele lor și 
pe moldoveni mai-nainte îi înghiţea, el bătea pre unii cu tărie, oprea pe alții 
cu chibzuirea sfatului, iară pe ceilalţi ca pe o pulbere îi împrăștia Și 
rămînea biruitor. 

Apusul se mira de vitejia lui, pentru care Papa de la Roma, ca să-l 
îmbărbăteze și mai mult, îl numea Ostașul lui Christos. 

Într-acestea Ștefan- vodă odihnea oastea după bătălia cea mare de la 
Valea-Racovei. Ea era tăbărită pe din susul Siretului pe o movilă mare. 
Cînd, se pomeni cu veste de la starostele din Crăciuna că românii vin asupra 
lui cu oaste. Această știre umplu de amărăciune inima lui Ștefan-vodă. El 
se întristă mai mult de nerozia Radului-vodă, cum să se dea el atîta turcilor, 
în loc să se înfrățească cu creștinii ȘI să fie apărător crucii. 

Trămise deci să-și adune oastea, căreia îi dase drumul, Și porni pe 
cunoscutul său Șendrea hatmanul, înaintea protivnicului cu ca oaste putu 
aduna în pripă. 

Această oaste întîlni pe români, se încumase în vitejia sa Și primi cu 
voinicie lupta. Radu-vodă, cum văzu puținătatea moldovenilor, căzu cu tot 
greul asupra lor și le sparse oastea cea mică ce o aveau, pierind în acea 
bătaie chiar Șendrea hatmanul. 

Ajungînd încă Ștefan-vodă cu ai săi la Rîmnic, se încinse atunci o bătălie 
grozavă. Sîngera inima lui Ștefan, cînd vedea pe fraţi cum se junghiau unii 
pe alţii. Dară n-avea ce-și face capului. După o luptă crîncenă, Ștefanvodă 
dovedi pe Radul și-l răzbi. Radul prinse a fugi, iară Ștefan dete voie oștilor 
sale să prade marginile Munteniei timp de trei zile. Şi atîta pagubă făcură de 
să te ferească Dumnezeu. 

Atunci boierii din Țara Românească se puseră la mijloc cu rugăciuni Și se 
făcu pace. Se hotărî ca de aici înainte hotarul într-amîndouă ţările să fie 
Milcovul, căci pînă atunci fusese Trotușul. Și astfel Moldova a dobîndit 
cetatea Crăciuna cu ţinutul ei ce se chema Putna; iară Ştefan puse pîrcălabi 
pe Vîlcea Și pe Ivan. 

De aici Ștefan-vodă cu toată oastea se întoarce pe apa Bîrladului în sus, 
trămițînd craiului Cazimir în dar 36 steaguri luate în astă bătălie, Și cîteva 
lui Mateiaș craiul. 

La Vaslui, Ștefan domnul puse de se înălţă o biserică pe numele Sf. loan 
Prediteci întru lauda izbînzilor pînă acum cîștigate, cum Și case domnești 


tot acolea. 

După acestea el se întoarse la Iași, unde dete poruncă să se clădească 
biserica Sfîntului Neculai. Și, plecînd la scaunul său în Suceava, fu primit 
cu mare cinste de locuitori, ostași, preoți, boieri, mitropolitul și solii ce 
veniseră de pe la împărăți. 

Spun că mitropolitul și tot clerul cel mare dete lui Ștefan-vodă crucea Și 
Evangelia să o ia în mîinile sale. Așa este datina să se facă unui împărat ce 
se întoarce biruitor de la război împotriva necredincioșilor. 

După care Ștefan porunci să se ridice biserica Sfîntului Dimitrie. Apoi se 
cunună cu domniţa Maria, fata lui Radu-vodă, iar pe muma ei Voichiţa o 
trămise îndărăt cu mare cinste la Radu-vodă. In acea zi împărți daruri mari 
pe la cei mai viteji ostași, răsplătindu-i pentru osîrdia lor Și înălţindu-i pe 
mulţi din popor la rangul de boieri. 

Tot atunci se înfățișară Și solii veniți. Mateiaș, craiul ungurilor, voia să 
dezlipească pe Ștefan de prietenia ce legase cu Cazimir, craiul leșilor. El îi 
făgăduia marea cu sarea ȘI ajutoruri însemnate împotriva turcilor. Dară 
Ștefan nu se înduplecă a-și călca cuvîntul. 

Cazimir craiul, iarăși, temîndu-se să nu se împrietenească cu Mateiaș, îl 
invită prin soli ca să facă din nou jurămînt de prietenie. Se întristă Ștefan in 
sufletul său cînd văzu bicisnicia acestor domnitori. El știa că turcul îi spune 
verde în faţă că voia să-i ia ţara să o robească. Acești domni, ce se ziceau 
creștini, umblau cu șotia. In sfaturile lor domnea viclenia. Vorbele lor nu 
plăteau nici două cepe degerate. Erau talere cu două feţe. Ei făgăduiau 
ajutoruri, Și cînd colo, la nevoie, te miră cu ce ciurucuri de oștire veneau să 
zică că se țin de cuvînt. 

Veseliile ţinură mai multe zile la curtea lui vodă Și în toată ţara. Iară 
Ștefan dete drumul de la robie unui fiu de pașă, Și trămise soli la Țarigrad 
cu plîngere împotriva turcilor, care tot dau năvală în ţară și jecmănesc. Și 
scrise carte în care zicea că anul trecut o samă de haidamaci turci veniseră 
să prade ţara, fără știrea stăpînului lor, padișahul, negreșit. Că el, Ștefan, 
le-a dat o bruftuială de-or pomeni-o Și pe cealaltă lume. Că n-a putut să-i 
istovească pe toţi. Se ruga deci, ca pe puţinii ce au izbutit să treacă 
Dunărea, să-i trămită ca să-i pedepsească precum li se cade Turbă sultanul 
de mînie, intrînd toţi dracii într-însul, cînd ceti cartea. Nu-i era lui destul 
durerea că pierduse atît amar de oaste? Nu-i era lui destul că nu putea 
mistui rușinea ce pățise? Mai trebuia să Și rîză de dînsul? 

Sultanul aruncă la închisoare pe soli. Apoi, luîndu-și sama, le dete 
[drumul], sa se întoarcă pe jos acasă. Atunci trămise o flotă spre Crîm care 
cuprinse Caffa prin înșelăciune, Și ucise pe toţi neguţătorii creștini de 
acolo; arse Și toate corăbiile moldovenești de pe Marea Neagră, ce se aflau 
în preajmă. 

După luarea cetăţii, corăbiile genovezilor căzură Și ele în puterea turcilor. 
Una din aceste corăbii, ce era încărcată cu tot felul de bogății răpite, avea 


122 de tineri creștini. Pe aceștia îi ducea la Țarigrad ca să-i turcească. Cînd 
fură în. mijlocul mării se ridică o furtună Și corabia aceasta se rătăci de 
celelalte. Atunci Și corăbierii se răsculară,uciseră pe toţi turcii din ea Și se 
îndreptară spre Chilia, unde ajungînd, se închinară lui Ștefan. Acesta, 
temîndu-se să nu fie niscai iscoade de la protivnici, puse mîna pe genovezi 
Şi-i robi. Apoi îi dete în dar pe la boierii săi cei mai credincioși din 
Suceava. Iară cînd fu cu venireaturcilor din anul următor, acești genovezi se 
pribegiră de năvala cea groaznică ce făcură turcii Și de bejenia sucevenilor, 
Și fugiră în ţara leșească, scăpînd cu faţa curată. De aici se întoarseră în 
ţara lor. 

Apoi turcii înconjurară cetatea Ackermanul care li se supuse. Totuși turcii 
puseră de o dărîmă pînă la pămînt. Ștefan purcese cu puţină oaste ce avea la 
îndemînă, cuprinse din nou cetatea ȘI trecu prin ascuţitul săbiei toată 
suflarea turcească ce găsi acolo. 

Auzind Și de acestea, sultanul Mohamet unde bolovăni niște ochi ca de 
năbădăios, Și răcni ca un turbat: 

— Toată oastea împărăției mele să se puie în mișcare, să meargă să 
smerească neomenirea acelor ghiauri; iară pe Ștefan acela, tîlharul, să mi-l 
aduceți cu nepus în masă, viu sau mort. 

Ștefan începu Și el a se găti de război. Şi deci fiind încunoștinţat de 
pregătirile cele uriașe ale turcilor, trămise cărți la Cazimir Și la Mateiaș, 
craii. Le spune ce au de gînd turcii să-i facă și le aducea aminte legătura ce 
aveau între dînșii de a se ajutora la vreme de nevoie. 

Cazimir îȘi ceru iertăciune că nu poate, dară zicea că a trămis la sultanul 
un sol de pace. Vorbă să fie, că tîrgul se face. Mateiaș craiul zise că și el 
avea să-Și apere marginile ţării sale de turci. După care Ștefan își întocmi 
oastea sa cum putu Și aștepta. 

Intr-acestea turcii așezau cinci poduri peste Dunăre. Totdeodată veni 
veste lui Ștefan că 30.000 de tătari au năvălit despre Marea-Neagră, 
cuprinzînd ţara pînă la orașul Ștefănești și robind pînă la 15.000 de suflete, 
femei Și copii de-ai răzeșilor. Ștefan găsi cu cale să răpuie mai întîi pe 
tătari. Și așa zbură înaintea tătarilor. Nu departe de Nistru îi întîlni Și 
începu a le da pe foi Și a-i freca la trei coaste. Trei zile ţinu această bătălie. 
Tătarii în cele din urmă o rupseră de-a fuga. Așa fugă nu s-a mai văzut pînă 
atunci. Dau unii peste alții ca orbii; se împingeau unii pe alții, se 
împingeau, se ciocneau, lepădară armele Şi săgețile, șelele de pe cai Și 
vestmintele, ca să fie mai ușori de fugă și veneau valvîrtej oamenii Și caii 
pînă ce cădeau unul peste altul în Nistru de se înecau. 

Ștefan le luă din mînă pe cei robiţi și-i trămise pe la casele lor, dăruindu- 
i cu ce apucase de la tătari. Mai mult de jumătate pieriră din tătari în această 
luptă. Apoi ca un fulger se răpezi la Dunăre. In zadar încercară boierii să 
oprească trecerea turcilor. Puse tunurile într-înșii, lovindu-le vasele. 
Curgeau săgețile și gloanţele asupra lor. Dară păgînime era cîtă frunză Și 


iarbă. Sultanul însuși era cu dînșii. Dacă văzu că nu poate să-i dovedească, 
Ștefan se trase prin păduri în calea turcilor. Ținîndu-se la pîndă, oastea lui 
Ștefan ieșea cînd le venea bine Și da turcilor cîte o hărțuială bună. Astfel 
făcu Ștefan mai multe zile, pînă ce le omori ca la 30-000 de ciutaci. Văzînd 
sultanul primejdia în care se afla, porunci de se despărți oastea în cete 
foarte mari, care se săvirșiră asupra țării, cu gînd ca să înconjoare pe 
Ștefan. 

Acesta mai trămise încă o dată la Cazimir craiul un sol ca să-l roage a-l 
ajutora cu 12.000 de ostași. Dară fu de surda. 

Ștefan-vodă adună la sfat pe toţi boierii cei mai bătrîni și mai cercați în 
războaie, ȘI-I întrebă: „bate-se-vor la cîmp deschis, sau din ascunsurile 
pădurilor?“ Aceștia răspunseră că deoarece turcii sunt atît de mulți Și 
deoarece însuși sultanul este cu dînșii, să se bată din păduri, ca să nu rămiîie 
învinși. Plăcu lui Ștefan planul. Și trăgîndu-se pînă la Valea Albă, unde își 
așeză tabăra, puse de arse din fața pămîntului orașele pe unde aveau a trece 
turcii. Aceste orașe fură: Vasluiul, Iașii, Bacăul, Romanul și Baia. Pe toți 
locuitorii acestor orașe, pe ai tîrgurilor Și satelor cu toate averile lor, îi trase 
cu dînsul în munți. Nu mai rămînea turcilor decît o pustietate întinsă Și 
lucie. 

Valea Albă se afla la poalele unor munți foarte păduroși. Sub acești 
munţi curgea un pîrîiaș. Ștefan tăbări dincolo de acest rîuleţ în niște păduri 
dese ca peria. Așa că avea în spate dealurile și munţii, iară dinaintea sa 
pîriiașul. 

In sara de 25 iulie 1476 văzu Ștefan pe coasta dimpotrivă unde se sfîrșea 
întinderea văii de dinaintea lui ridicîndu-se nori de pulbere. El se bucură 
oarecum crezînd că-i vine ajutorul cerut de la Cazimir craiul; dară aș! unde 
este vorba aceea? |...] 

Trămise deci o ceată de călărași cu cai iuți, ca văzînd ceea ce era acea 
pulbere, să se întoarcă curînd să-i spuie. Călărașii alergară într-un suflet Și, 
întorcîndu-se, spuseră domnului lor că se apropie turcii. Ștefan porunci a se 
trage străjile mai spre tabără. Turcii ajunseră înde sară, stătuţi Și de 
greutatea drumului Și de aceea că nu găseau cu înlesnire cele spre ale hranei 
Și de boalele ce se încinsese printre dînșii, Și căzură ca lăcusta pe holde. Ei 
cătară a se odihni. A doua zi de dimineaţă valea era cotropită de mulțimea 
turcilor. Ei începură a se mișca trîmbe, trîmbe, ca valurile unei mări, gata a 
înghiți oastea cea mică a lui Ștefan. : 

Turcii înaintară ca puzderia Și trecură pîrîiaṣul. Inaintea lor un șirag des 
de ieniceri cu săbiile în dinți, călări pe cai arăpești, apucară drumul prin 
strîmtori. Ştefan-vcdă poruncește călăreților a descălica și a se înșirui cu 
sîneţele la mînă, de-a lungul drumului printre copaci. La fiecare 
descărcătură, uliti, uliți făcea printre păgîni! Nu era descărcătură care să nu 
culce la pămînt cite un ciutac. Săgeţile și cartice de la tunuri îi înjumătățiră. 
Altă nevoie acum. 


Mulțimea de leșuri turcești, de cai și de sfărtmături de arme și altele, 
închise calea turcilor. Spaima intră pînă la oase în ceata ienicerilor. Fruntea 
lor prinse a întoarce caii Și a da dosul. Aceștia se încîlciră Și se încăibărară 
între dînșii. Unii dau să fugă, alții îi opreau Și-i împiedecau. Tunurile lui 
Ștefan îi zdrumicau Şi-i trimiteau la raiul lor (cu pătura în cap). Răsunetul 
tunurilor, zăngănitul săbiilor Și al suliţelor, pocnetul sănețelor, sunetul 
buciumelor, Șuieratul săgeţilor, nechezatul cailor adăugau zgomotul în 
bungetul cela de păduri și părea că iadul a ieșit pe pămînt. Turcii Și caii lor 
se mai speriară o toană. Atunci ieșiră moldovenii de printre copaci, Și 
căzînd asupra lor cu moarte li omoriră. 

Turcii ieșiră din strimtoare Și cătară a fugi. Cei din urmă îi împingeau 
înainte. Aici se iscă o măcelărire între dînșii. 

In zadar Mahomet, aga din Trapezunta, îi îndemna în numele sultanului a 
păși înainte, în deșert căpeteniile lovesc pe ieniceri cu iataganele să 
înainteze; ei nu dau ascultare la cuvintele mai-marilor lor Și nu voiră să mai 
meargă înainte. 

Sultanul, carele era mai în urmă, văzînd că fuga are să fie obștească, se 
răpede singur ca o săgeată, cu calul său cel iute printre trimbele de ieniceri, 
Şi-i roagă Și le poruncește să nu-l dea de rușine; ei se întorc, dară îndoiala 
le stăpînise inima. Se băteau în dorul lelii, cum se zice. Ştefan-vodă văzu 
toate acestea, Și mușcîndu-l șarpele de inimă, se răpede și el cu ai săi, ies 
din desișurile pădurilor și se aruncă asupra necredincioșilor cu sabia goală 
în mînă, ȘI taie patru, patrusprezece taie deodată. Strică rînduri, sfarmă cote 
(sic!), calcă în picioare pe cei mai ţanţoși, Și împinge pe turci dincolo de 
pîrîiaș. Sultanul tremură. Ştefan zîmbește. Și în dîrdăra luptei nu bagă de 
seamă că se depărtează de păduri și că spatele puţinilor săi nu mai sunt 
apărate. 

Pe cînd turcii erau gata a-și arăta spatele, alte oștiri odihnite le vine în 
ajutor. Ştefan, care se luptase toată ziua, nu mai avea de unde să-i vie ajutor 
decît doară de la Dumnezeu. 

Prins între două focuri, el cătă a se trage cu oastea din luptă în bună 
regulă. Dară îi fu cu neputinţă. Pierderea ce se făcea oastei o înspăimîntă. 
Cădeau bieţii moldoveni ca snopii. Oastea începu să dosească. Ștefan, cu 
sabia goală în mînă, striga la ai săi cît îi lua gura, să nu-și piardă cumpătul, 
dară nu-l mai auzea nimeni. Şiruri, Şiruri cădeau fulgeraţi de armele 
păgînilor. Calul lui Ștefan fu omorît sub dînsul. Dacă văzură și văzură 
boierii unde are să ajungă, tîrîră cu sila pe Ștefan cătră pădure, asupra 
căruia un roi de spurcaţi se năpustiseră. Și abia, abia putură să-și scape 
domnul de o moarte care era mai mult decît sigură. Ostașii din care mai 
rămăsese încă ca 12.000 de oameni, se risipiră care Și pe unde putură. Iară 
Ștefan numai cu cîţiva credincioși apucă calea munţilor și răzbi tocmai la 
Cetatea Neamţului, unde era muma cu doamna lui, Și cu mitropolitul 
Teoctist, așteptindu-se să auză de izbîndă domnului lor. Era miezul noptii. 


El ceru să-i deschidă poarta. Doamna mumă se împotrivi. Ea îi zise: 

— Pasărea în cuibul său moare. Pentru întîia oară aduci rușinea, fiule, pe 
capul meu cel albit. Au doară uitat-ai că porţi nume de viteaz? Intoarce-te la 
oaste Și gonește pe păgîn. Aici nu vei intra decît mort, sau biruitor. 

Ștefan porni. Urcînd el orhăind prin văgăuni de munţi Și colți de piatră, 
merse la coliba unui sihastru, anume Daniil, și bătu la ușe, zicînd: 

— Ștefan-vodă cere să-i deschizi. 

Sihastrul răspunse: 

— Ştefan-vodă să stea afară pînă îmi voi săvîrși rugăciunea. 

După ce intră, Ștefan îi spuse cum a fost înfrînt de turci ȘI ceru sfat de la 
dînsul: „închina-va ţara turcului, Și să-i plătească haraci pe an ca s-o scape 
de robie, au ba?” 

Pustnicul îi răspunse: 

— N-a sosit încă timpul de a închina ţara la turci. Pînă cînd moldovanul 
va mai putea să miște dintr-un deget, nu trebuie să-și piarză credinţa în 
Dumnezeu. Intoarce-te, adună-ţi oastea cea risipită, Și mergi asupra 
păgînului, căci îl vei învinge. După aceasta să zidești o monăstire pe 
numele Sfîntului George. 

Intre aceste turcii înaintară Și împrejurară Suceava cui sultanul în capul 
lor, care aducea pe fiul unui Petru-vodă ca să-l puie domn. Ce făcură, ce 
drese, dar loviră în sec, căci cetatea sta pe loc. Răspîndindu-se însă 
zgomotul că Vlad Țepeș vine în ajutorul lui Ștefan, sultanul crezu că este 
mai cuminte să se tragă de acolo, spre a fi mai la adăpost Și dete porunci a 
se aduna cetele ce se răzlețiseră după jafuri. 

Ștefan, după ce-și adună și el ce bruma oaste îi mai rămase, trecu în ţara 
leșească și adună și de acolo cîţi năimiţi putu, apoi se întoarse Și se 
întrolocă cu oastea sa, pe care o întocmi. 

Auzind sultanul de una ca aceasta, Și văzîndu-Și Și planurile stricate de a 
pune un alt domn în locul lui Ștefan, nu se mai simţi în putere a da piept cu 
acesta. Ciuma, foametea Și războiul îi împuţinaseră foarte oastea. Dete 
poruncă a se întoarce pe unde au venit, părăsind ţara, fără să-și fi văzut 
visul cu ochii. Și atît de repede se trăgea, încît mai semăna a fugă. Ștefan, 
cum simţi că se retrag turcii, îi luă de scurt din urmă Și căzînd asupra lor cu 
oastea sa ca niște lupi flămînzi în turma de oi, îi chisăgea și-i ciocărtea ca 
pe castraveți. li luă în goană ȘI-i burduși în bătăi pînă ce trecură Dunărea, 
cîți mai rămase cu viaţă. Spun c-ar fi căzut în mîinile lui Ştefan însuși 
cortul sultanului. 

După aceasta puse de adună trupurile celor căzuţi la Valea Albă. Și multe 
mai erau! Le îngropă, făcînd o movilă mare, Și puse de zidi monastirea 
Sfîntului George, întru aducerea aminte a celor răposaţi Și dete nume 
locului de Războieni. 

Iară Mateiaș craiul ungurilor scrise carte la Papa Sixt IV, lăudîndu-se că 
el a făcut această izbîndă, Și totdeodată se jăluia că s-a stins cu cheltuielile. 


Atunci Papa îi trimise ajutor o sută de mii de galbeni, pe care craiul îi primi 
cu lăcomie. Lui Ștefan nu-i era atît pentru viclenia ce întrebuinţă, primind 
banii, ci ii era ciuda mai mare cum de cutezase să zică că ţara Moldovii 
ţinea de dînsul. 

Tare în credinţa către Dumnezeu, Și dispreţuind poftele cele nesăţioase 
ale vecinilor, Ștefan nu mai scrise nimărui de astădată nimic. El știa că 
degeaba bate toba la urechile surdului. Cei orbiţi de patima măririi Și a 
certurilor pe coprinderi nu mai văd nimic înaintea ochilor din cele ce ar fi 
cu dreptul. 

Totuși faptele cele strălucite ale lui Ștefan nu putură sta sub oboroc. 
Episcopul papistaș de la curtea lui vodă, care avea loc în divanul domnesc, 
făcu să ajungă la urechile Papei izbînzile cele mari ale lui Ștefan-vodă cel 
viteaz, împotriva păgînilor. Pe lîngă acestea el scrise Papei cum acest mare 
domn nu prigonește pe creștinii ce nu ascultă de patriarhul de la Țarigrad, 
ȘI cum însuși lui îi dă mare cinste. 

Atunci Papa se căi că s-a prea grăbit a trimite ajutorul bănesc craiului 
Mateiaș, dară n-avu ce-și face capului, Știind că ce intră în gura lupului nu 
se mai scoate. Scrise deci carte lui Ștefan-vodă cel Mare, în care între altele 
îi zicea: „Izbînzile tale cele înțelepte împotriva necredincioșilor turci, 
vrăjmașii tuturor creștinilor, au adus atîta mărire numelui tău, încît umblă 
din gură în gură Și toate inimile îl slăvesc“. 

Ștefan-vodă, după ce se despărți de fiica lui Radu și o trămise la tatu-său, 
intră în Țara Românească, Și astfel încocleţind pe Radu, acesta o luă la 
sănătoasă, răzbind în Brașov. Sașii îl prinseră și-l dădură în mîna lui 
Ștefan, carele puse de-i reteză capul. Apoi Vlad Țepeș, ce fu liberat de la 
închisoarea din Buda, se urcă de-a doua oară în scaunul domnesc la 1476. 

După atitea bogate primejdii, Ștefan-vodă se puse cu toate puterile intru a 
vindeca ranele ţării sale. Făcu tot. felul de îmbunătățiri Și întări din nou 
cetăţile Chilia și Cetatea Albă. Apoi se bucură oleacă de binefacerile păcii. 
Laudele pentru Ștefan-vodă cel mare zburau din ţară în ţară. Se zicea de 
dînsul că: 

„El, cel ce a cutezat a se înarma și a se măsura înfricoșatului Mahomet 
II, Și cu strălucitele biruinţe ce a purtat asupra preamarei la număr oaste 
turcească, Și-a înscris numele său în istoria celor mai rari viteji. Bărbat în 
primejdie, mare la suflet în nenorociri Și smerit în norocire, pe care o vedea 
orînduită de la Dumnezeu, ocrotitorul virtuţii, Ștefan este mirarea 
stăpînitorilor Și popoarelor, cu mici mijloace făptuind mărime. Auzind Și 
venețienii de izbînzile lui Ștefan cel Mare, precum și de vicleniile 
prietenilor de Ieși și unguri se temură ca nu moldovenii, sătui de atîtea 
neajunsuri din partea creștinilor, să se împace cu turcii. Trimiseră deci lui 
Ștefan un mic dar de zece mii de galbeni, și-l îndemnară de a nu slăbi pe 
turci, ci de a le da pururea pe foi, cum știa el. 

Și dacă cîteodată leșii sau ungurii dădeau cîte o mînă de ajutor lui Ștefan, 


ei o făceau de frica venețienilor, care totdeauna îi îndemnau la unire în 
cugete și la frăţie cu Ștefan. 

In acest timp de pace, inima lui Ștefan fu groaznic amărită pentru 
pierderea celor doi fii ai săi, Bogdan Și Petru. El la 1482 căsători pe fiica sa 
Elena după Ivan cel tînăr, feciorul vestitului ţar al Moscovei, Ivan III. 


V 


Cînd era cursul anilor 1481 muri Mahomet II. în scaunul împărăției 
turcești se urcă Baiazet II. Acesta spuse că prima lui izbîndă va fi 
cuprinderea Moldovei. Ridică o oaste îngrozitoare Și o porni asupra 
Moldovei cu 450 de corăbii. Trimise carte și la hanul tătarilor ca să vie și el 
în ajutor cu oastea sa. Și trecîrd Dunărea la 1484 martie în 15, împresură 
mai întîi Chilia, pe care o apărau pîrcălabu Ivașcu și Maxim. Turcii izbutiră 
a o lua, la 14 iulie, după ce pierdură o sumă de mii din ai lor. Apoi se 
năpustiră asupra cetăţii Ackerman, pe care o apărau pîrcălabii Gherman Și 
Ioan. Mult se mai împotriviră Și aceștia înfricoșatei puteri a turcilor. Insă 
biruiți mai mult de foame, decît de frica luptei, cetățenii închinară cetatea 
turcilor, după ce aceștia le făgăduiră a le cruța viaţa. Și la 6 august intrară 
în cetate. Dară turcii nu se ținură de cuvînt. 

După aceasta turcii, răzleţindu-se în ţară, duceau cu dinșii focul, prada și 
sabia. Pe oriunde treceau, pustiirea rămînea în urma lor. Ștefan nu se 
incumase a se lupta la cîmp deschis. Se trase iarăși la munţi, de unde da 
turcilor neîncetate și aprigi hărţuieli. Lui Ștefan i se topea inima de ciudă 
cînd vedea că nici unul din vecinii săi, craii Și domnii creștini, nu ersu mai 
de Doamne-ajută, ci toți erau de cei loviți cu leuca. Din gură toți îi ziceau 
„frate-meu“, iară de la inimă, fac Și otravă. Totuși trimise după ajutor Și la 
leşi Și la unguri, cu gînd că pînă in cele din urmă vor cunoaște Și dinșii că 
turcii nu vor să mi-i crească, ci să mi-i prăpădească. Mateiaș ridică din 
umeri la un astfel de auz și răspunse că el avea de lucru cu nemţii. Iară 
leșii, gui-ne-gui, o ţinea într-una ca să vie Ștefan să mi se închine craiului 
lor Și să-l cunoască pre el de stăpîn. Văzuseră ei că ajunsese apa la gura 
bietului Ștefan. 

Acesta, ca unul ce nu-și înclinase fruntea înaintea turcului ce îngrozise 
lumea, se înduplecă a se face frate cu dracul pînă va trece puntea. El hotărî 
a mulțămi pofta cea nesățioasă a leahului, numai să dobîndească ajutor ca 
să smerească puterea Lunei ce venea să zdrobească Crucea. 

Plecă dar in ţara leșească, la 1485. Cazimir craiul venise în fruntea a 
20.000 de nobili și slujitori la Cealomia, unde și tăbărîse. Ștefan se duse 
de-l întîlni în tabără, sub un cort mare așezat în mijlocul ei. Viclenia 
leahului într-această împrejurare a întrecut tot ce o minte omenească poate 
născoci. Și la 15 septembrie, pe cînd Ștefan, acolo în cort săvîrșea 
închinăciunea cerută, numai în faţa craiului, după cum se înțeleseseră, 


deodată sferile se slăbiră, perdelele de jur împrejurul cortului căzură, căci 
erau puse cu astfel de meșteșug, Și se pomeni în vederea tuturor. Rușinea 
ce păţi Ștefan, cînd văzu viclenia leahului, nu se poate spune. Se roși pînă 
în albul ochilor. Inghiţi la noduri Și lăsă să treacă cum o trece și clătirile 
acestei restriște. El știa că Dumnezeu, cel ce stricatele drege, slabele 
întărește și deznădăjduirile omenești în bună nădejde și fiinţă le aduce, 
cunoscînd nevinovăția și curăţenia cugetelor sale, îi va ajuta să-și spele o 
rușine ce cu atîta mîrșăvie căzuse pe capul său. [...] 

Mult se amări Ștefan de această faptă a lui Cazimir, Și puse de gînd că 
odată, odată, are să-i arate lui ce supus dobîndise. Cu acest ajutor 
neînsemnat Și cu ai săi, Marele Ștefan călcă sub picioare pe tot vrăjmașul 
Și pizmașul; năbuși rezmiriţa unor boieri ce se ridicaseră împotriva lui, în 
timpul cît lipsi din ţară, Și dete și turcilor un frecuș de le merse fulgii. Nu 
se bizui însă a-i scoate Și din cetăţile Chilia și Ackermanul, unde se 
întăriseră foarte păgînii. 

Mateiaș craiul, cel ce nu voise a ajutora pe Ștefan cînd îi ceruse oaste, 
acum se supără pentru ce Ștefan să se închine lui Cazimir Și nu lui. Adică 
de ce să nu se bage slugă la dirloagă. Trimise deci pe Hraiot, carele scăpase 
la dînsul de mînile lui Ștefan, cu oaste ca să-l dea jos de pe scaun. 

Hraiot, Știind pe Ștefan dus cu oastea în goana turcilor, voi a năvăli în 
ţară pe sub ascuns ca hoţi Și s-o prade. Aflînd de această nelegiuită voinţă, 
un român ce era pribeag la unguri, încalecă calul, și în vipia gătelei lor, 
scapă din tabără Și fuge, și fuge toată noaptea pînă ce la răsăritul soarelui 
ajunge la Roman. De abia apucă să zică pîrcălabului: „Vin ungurii“, Și cade 
leșinat; iară calul plezni acolo pe loc de goana ce-i dase. 

Cind auzi pîrcălabul de pacostea ce are să cadă pe capul lor, trimise în 
pripă veste pe [la] toţi boiernașii ca să se adune cu toţi oamenii de oaste ce 
se vor mai găsi, cu vecinii Și cu slujbașii lor. Ridică Și satele mărginașe cu 
securi, topoare, coase și toţi, cu mic cu mare, se scoală să vie în apărarea 
ţărei. Totodată trimite Și o ștafetă lui Ștefan-vodă, spunîndu-i cele ce aveau 
să se întîmple. Apoi strînse călărașii și parte din tîrgoveți, înarmaţi cu 
arcuri ȘI săgeți, cu săbii Și cu suliți, Și ieșind afară din tîrg, așteptă pe 
vrăjmaș. După ce intră în ţară, Hraiot nu se putea dumeri cum de, cu cit 
înaintează, cu atîta pustiul întîlnește. Și dînd peste un bătrîn gîrbov îl 
întrebă Şi-i poruncește să-i spuie pricina acestei goliciuni de ţară. 
Moșneagul fără frică, carele nu știa să-și poleiască cuvintele, ci spunea pe 
Șleau românește tot ce știa, îi răspunse: 

— Și mai întrebi încă? Hot turbat și fără de lege! Pricina, vezi bine, tu 
ești. Tu, care vii cu cete de tîlhari să aduci jalea și pîrjolul în locașul unor 
locuitori pașnici. N-avea grijă, curînd ai să te întilnești cu dînșii Și ai să le 
papi papara. 

— Să se spînzure! Să se taie! Să se tragă în țeapă! Să se tragă în țeapă! 
Să se frigă pe frigare! strigară deodată catanele și husarii Și haiducii. 


Dară Hraiot porunci să-i dea drumul. Ostașii se supuseră. Și mergînd 
mai-nainte, dete peste oastea moldovenească. Puţină era la număr, dară 
numai spirit Și inimă. Era frumos de văzut această oştire: boiernașii care 
erau toți călări, fiecare din ei era îmbrăcat cu toale luate în război de pe la 
vrăjmași. Unii aveau cîte un sireap de armăsar ager, cu harșea muiată 
numai în fir, de la vrun turc mare cu care se loviseră ȘI-l biruiseră. Alții, cîte 
un cal de Don căzăcesc, de la vrun tătar, cu frinele, chingile, șeaua ferecate 
cu argint de la vrun leah. Unii erau îmbrăcaţi cu cîte o dulami roșie muiată 
numai în fir; alţii cu haine aurite, și alţii cu cite un cipchen verde îmblănit 
numai cu samur; iară alţii cu arcuri Și căciuli tătărești. Cea mai mare parte 
era cu cușme țurcănești. Toate acestea erau semne de biruință asupra 
vrăjmașilor ce încălcau ţara din cînd în cînd. 

De abia văzu oastea ungurului venind spre ei, Și deodată pîrcălabul carele 
era în capul moldovenilor, porunci să bată din tobe, să sune din buciume Și 
din surle, Și se năpustesc asupra ungurilor strigînd: 

— Daţi de tot, copii! Nu vă lăsaţi! 

Și unde se încinse o luptă și o măcelărie, de să te ferească Dumnezeu! 
Dau ungurii, catanele Și husarii nemiluit. Insă dădeau și românii, de le 
scăpărau ochii vrăjmașilor. Mai cu samă țăranii cu coasele Și cu securile 
dau orbiș, nu se mai uitau unde loveau. Și multă pagubă și stricăciune mai 
făcură oștirii protivnice. A 

Ungurenii o băgaseră pe mînecă. Incepuseră a se da îndărăt Și se găteau a 
o lua la sănătoasa, cînd iată că le vine în ajutor mai multe cete de ale lor. 
Românii se îndîrjiseră grozav. Dară oastea protivnică se însufleţește și se 
încleștează la o luptă de cum nu s-a mai văzut. Grăbi Ștefan domnul pasul 
cînd auzi că lupta s-a început, Și cu o a treia parte din oastea sa, tot oameni 
aleși pe sprînceană, știi colea, hărșiţi la necazuri, veni toată noaptea. 

A doua zi la amiază, 6 martie 1486, iată că sosi și el la faţa locului. Pe 
lîngă Ștefan erau și cîțiva din căpitanii cei mai viteji: vornicul Boldur, 
spătarul Clănău, paharnicul Costea, hatmanul Arbore și alții. 

Tocmai cînd ungurii dovediseră pe moldoveni Și umblau să ieie în goană 
pe puţinii ce mai rămăsese, iată Și Ștefan se arată cu ai săi, Și năpustindu-se 
asupra vrăjmașului, taie în dreapta, taie în stînga, pînă ce ajunge la Hraiot. 
Atunci Și ungurii se înglodesc toţi cu totul unde era marele Ștefan ca pe 
dînsul să-l răpuie. Și cît pe ce era să puie mîna pe dînsul, fiindcă un glonţ 
lovise calul lui Ștefan, care îndată căzuse mort. Aceasta văzînd-o, vrăjmașii 
dau năvală să apuce pe domnul moldovenilor. Dară copiii din casă și „ 
aprozii se făcură zid împrejurul lui Ștefan-vodă, și dădeau de moarte. In 
deșert husarii, în deșert haiducii se grămădesc ca fiarele sălbatice să spargă 
zidul. Cel ce cuteza să se apropie rămînea mort pe loc. Ștefan-vodă se 
scoală Și cere alt cal. Purice-Apredul, descălecînd, duce calul de frîu la 
vodă. Ștefan fiind de stat mic, Purice îi zise: 

— Mă voi face un moșinoi pe care să te sui spre a putea încăleca; îndată 


se Și puse pe brînci la picioarele lui vodă. 

Acesta, după ce încălecă, se întoarse ȘI-i zise: 

— Să ştii că dacă ne va ajuta Dumnezeu să scăpăm cu față curată din 
această nevoie, am să te fac Movilă! 

De abia se urcă Ștefan pe cal și începu a da porunci, că ungurii păliră. Şi, 
repezindu-se din nou asupra vrăjmașului, îi culcă la pămînt precum seceră 
coasa morții. Atunci să te ţii, pîrleo! Unde o luară, nene, la fugă, de le sfirîia 
călcîiele. Iară moldovenii îi gonea Și-i tăia fără cruţare. Și mulţi oameni 
mai pieriră aici din ai ungurilor. In goană aprodul Purice puse mîna pe 
Hraiot ȘI-i reteză capul, Și înfigîndu-l în suliță, vine cu el la Ștefan, pe care 
îl găsi mîhnit. El aflase că pîrcălabul murise de multele răni ce dobîndise în 
luptă. 

Ungurii umplură dealurile și cimpiile; iară cei ce mai rămaseră căzură 
robi. După săvîrşirea luptei, Ștefan descălecă și plecind cu toţii genunchii 
la pămînt, aduseră Domnului mulţămire pentru biruinţa ce le dete. Și 
poruncind a se aduna toţi morții, făcu deasupra lor o movilă. 

A doua zi de dimineaţă toată oastea sosi în Roman cu pas lin. Ștefan 
domnul o aștepta dinaintea bisericei. După săvîrşirea sfintei slujbe, vodă, în 
mijlocul căpitanilor ȘI mai-marilor oastei, chemă pe pîrcălăbeasa ȘI-I zise: 

— Soţul tău, jupîneasă, a murit pe cîmpul de bătaie ca un viteaz. Mai 
bine aș fi voit să pierd un ţinut întreg, decît un astfel de om credincios. 
Dară așa a voit Dumnezeu, fie lăudat numele său! De aci înainte tu vei avea 
trai din visteria ţării. De fiica ta încă voi îngriji. 

Apoi chemînd pe Purice aprodul, îl lăudă pentru voinicia ce a arătat în 
război Și sfîrși zicîndu-i: 

— De azi încolo Movilă te vei numi, ca să rămiie numele tău de 
pomenire. Pentru calul ce mi-ai dat ieri împrumut, îţi dau cinci moșii cu 
sate în ţinutul Soroca. Și ca să trăieşti fericit, eu iţi zic să iei de nevastă pe 
fata pîrcălabului. Pentru aceasta te și înalt la rangul de vel-armaș. 

Cînd să se mai odihnească Și bieţii moldoveni de atîtea lupte, află marele 
Ștefan că Și sultanul este supărat foc pentru închinăciunea la craiul leșesc. 

La anul 1487 se sculară turcii iară, intrară în Moldova Și începură să o 
prade. Se vede că aveau mîncărime de bătaie; și că de cîte ori îi înteţea 
mîncărimea veneau la Ștefan să-i scarpine. 

Ștefan domnul le ieși înainte la Catlabuza. Aici tot tărăgăi pînă ce dete 
iarna peste tarei. La 16 noiembrie atîta se răcise timpul, încît ploile și 
crivățul zvînta măduva oaselor în turci Și în dobitoacele lor. Turcii, plăpînzi 
de felul lor, cum sunt ei, începură a amorţi Și a degera. Iară Ştefan-vodă, 
dacă îi văzu căzuţi la atîta ticăloșie, îi lovi Și dînsul cu semeţie Și-i ucise ca 
pe muște. Cei ce scăpară de sabia lui Ștefan muriră și mai chinuiți de ger, 
care îi apucase fără nici o căpuire. Și astfel puţini mai putură da ochi cu ai 
lor de peste Dunăre. 

După această bătălie iară mai răsuflară moldovenii cîtva, avînd o ţirică de 


respas. 

La 1490 muri și Mateiaș craiul și în locul lui se puse Vladislav. 

La 1492 muri Și Cazimir craiul Și în scaun se urcă fiul său Albert. 

In acest an pierdu și Ștefan pe al treilea fiu al său, anume Alexandru. 

Ștefan, carele cunoștea pe Cazimir a nu fi harnic[2] să facă cu dînsul vro 
treabă asupra protivnicului crucei, asemenea Știind Și pe Mateiaș că de cîte 
ori îi ceruse ajutor, el stătuse în loc ca turta în foc, socoti ca acum ar fi venit 
vremea să înveţe minte pe spurcatul agarean Și a nu-l mai lăsa să-și bată 
mendre” în voia lui. 1300 Puse de gînd să facă o nouă legătură cu de curînd 
orânduiții crai, vecini ai îui. După care o sculare obștească a creștini“or ar 
fi putut să astupe gura turcului Și să-i taie pofta de cuprinderi. El, punînd 
temei pe Ștefan Batori, ducele Ardealului Și prieten al său, îl însărcină să 
poftească pe noul crai al ungurilor să intre Și el în această legătură. Acest 
crai, pe de o parte, întări darul făcut lui Ștefan de mai nainte, cu Ciceiul și 
Cetatea-de-Baltă; iară pe de alta, se puse în înţelegere pe sub ascuns cu 
Albert al leșilor, cu care era frate bun, ca să scoată din domnie pe Ștefan și 
să puie în locu-i pe al treilea frate bun al lor, anume Sigismund și Moldova 
să rămîie totdeauna lipită cu ţara leșească. 

Nenorocirea lui Ștefan fu că n-a fost înconjurat de vecini, oameni mai de 
Doamne-ajută. Domnii creștini erau sau niște capsomani, greoi a-i urni clin 
loc, sau niște lichele, cu capetele pline de fumul deșertăciunii și al trufiei 
celei nesăbuite. 

Și pe cînd Ștefan umbla cu pînea după dînșii, ei îl împroșcări cu pietre. 

Ce să vezi d-ta? Albert ar fi voit numaidecit să se facă viteaz mare; să se 
ducă vestea de numele lui, dară n-avea destulă minte la cap. Nu se pricepea 
în ale războiului. EJ se înverșunase pe marele Ștefan, cum de să-i fie 
numele atît de lăudat, Și umbla cu șotia ca să-l răpuie pe el. 

La 1493, Alexandru, al patrulea frate al lui Albert craiul, se căsători cu o 
soră de-a cneazului de la Moscova, Și soră și cu întîia doamnă a lui Ștefan. 
Acesta crezu că acum fiind Și rubedenii, se va întemeia o prietenie curată 
între dînsul și cei patru fraţi leși. Dară aș! [...] Umblau pe lîngă Ștefan cu 
șosele, cu momele, pînă să le vie bine să-i ia ţara, pentru care se Și găteau 
vîrtos. 

Craiul leșilor tot scotea vorbă că are să bată pe turci, că va merge asupra 
lor, că are să le arate cine este el. Adevărul însă era ca să intre cîteșipatru 
fraţi cu oaste din patru părţi în Moldova pe furiș, să încolţească pe Ștefan 
şi să-l dea pierzării. Nu le ajută însă Dumnezeu, căci ochiul cel ager al lui 
Ștefan văzu unde [o] să ajungă treaba, dară se prefăcu că nu pricepe nimic; 
Știa el cît le plătește pielea. 

La 1497, craiul leșilor trimise vorbă lui Ștefan să-și adune oștile, că va 
veni Și dînsul, ca să sară toţi cu totul asupra turcilor, spre a le lua din mînă 
Chilia și Ackermanul. Domnul Moldovei îi răspunse că el este totdeauna 
gata bucuros a se împotrivi blestematului vrăjmaș al creștinătății. 


Pe la sfîrșitul lui iunie, Albert, craiul leșesc, porni cu 80.000 de ostași, 
afară de vro 40.000 oameni de adunătură, prin Pocuția spre Moldova. 
Ștefan-vodă trimise soli pe doi boier i să spuie craiului că drumul mai de-a 
dreptul spre Chilia și Ackerman este prin Camenița, iară nu prin Pocuția, pe 
unde a apucat. Albert se prefăcu a se căi că a apucat acest drum, Și răspunse 
solilor cam în doi peri. Nemulţămindu-se Ștefan cu acest răspuns, trimise 
încă o dată la crai Şi-i spuse verde în ochi Și cu grai lămurit: „Să nu intre în 
ţară cu oastea, căci îl va primi ca pe toți aceia ce l-au încălcat, Și să bage 
bine de samă ceea ce face, ca să nu se căiască în urmă“. Leahul, în loc să 
asculte de sfatul lui Ștefan, puse pe soli în fiare și-i trimise la Liov; iară el, 
cu toată sila lui purcese foarte repede și împresură Suceava. Trei luni de 
zile o bătu fără de nici o ispravă. 

Locuitorii se apărau voinicește. Pînă și femeile și copiii dedeau ajutor 
ostașilor. Stricăciunile ce făceau ziua leșii, cu tunurile lor, zidurilor cetăţii, 
moldovenii cu mic cu mare săreau noaptea Și le dregeau la loc, cu pămînt, 
cu scînduri, cu pietre ȘI cu orice găseau. 

Ștefan puse de iscodi Și află totul ce voia. Atunci trimise la tătari după 
ajutor. Oastea lui Ștefan era adunată la Roman. Trimise dară o ceată din 
ostașii cei mai cercaţi și hărșiţi în ale bătăliilor, de cuprinse potecile[3], 
împiedecînd venirea celor trebuitoare spre hrană oștilor leșești. Cu alte cete 
de oştire el îi hărțuia necontenit, pînă îi aduse în stare să li se urască viaţa. 
Atunci leşii cîrtiră împotriva domnului lor, căci îi adusese asupra 
moldovenilor. Ei știau vorba că merg să bată pe turci. Pe de o parte lipsa de 
hrană, pe de alta focurile, săgețile, pietrele ce cădeau asupra lor din cetate, 
iară ceea ce era mai presus de toate, pierderile de oameni ce sufereau leșii 
de la oastea lui Ștefan, făcură pe Albert să-și deschidă ochii mari Și să vază 
că a dat în clapcă. 

Atita tulburare și zăpăceală pricinui lui Albert unele ca acestea, încît îl 
apucă frigurile. Acum nu știa cum să scape de basmaoa ce însuși ȘI-o 
făcuse. Și fără a pierde timp, puse mijlocitori de împăcăciune. Ștefan, deși 
sătul de vicleniile și necredinţa leșilor, care îi jucase atîtea renghiuri, se 
plecă la glasul de pace ce-i trimise Albert. Vezi că lui Ștefan nu-i era voia să 
se verse sînge creștinesc așa de florile mărului. Prin urmare îi trimise vorbă 
să se întoarcă tot pe unde a venit. 

Secul de Albert crezu acum că dacă Ștefan s-a înduplecat la pace, el 
poate să-și bată mendrele cum o voi. Călcă de iznoavă învoiala ce făcuse, 
Și la 19 octombrie purcese spre Codrul Cosminului. Nu se mulțămi nici cu 
atît; solilor ce-i trimise Ștefan să-i spuie că nu i-a fost așa tocmeala, le 
răspunse cu semeţie și-i înfruntă. Nici aceasta nu fusese destul; ci ostașii 
leahului răzleţindu-se prin sate, spărgea și strica tot ce întîlnea, ardea și 
pîrjolea cătunele, dîndu-se la fel de fel de fapte nerușinate. 

Dacă văzură țăranii că astfel merge treaba, se înarmară Și ei spre apărare, 
își luară femeile Și vitele și intrară în păduri ca să arate leșilor cu cine se 


joacă ei. 

A patra parte din oastea leșească era în Codrul Cosminului. Cealaltă parte 
tăbărîse la gura plaiului. Ștefan auzise și el de paguba ce face ţării leahota 
asta de dezmetici Și se luă după dînșii. 

Aici la Codrul Cosminului, este un gît de plai strîmt, ce trece prin niște 
dealuri Și munţi foarte mari. Aceste dealuri sunt acoperite pînă în vîrfuri de 
copaci de cînd a făcut Dumnezeu lumea. Albert porunci să pornească 
oȘtirea prin această strîmtoare pe drumul cel cu dese suișuri Și coborîșuri. 
Intîi mergeau carele cu catrafusele ostașilor leșești și după dînșii năimiții 
Și oamenii de adunătură; apoi tunurile și în urmă cealaltă oştire. Ostașii 
mergeau fără nici o rînduială, care cîntînd din gură, care din frunză, alții 
chiuind Și veselindu-se. 

Pe cind mergeau ei așa, deodată se pomenesc că din munţii din dreapta 
Și din stînga se aud niște pocnete îngrozitoare, de răsunau văile și dealurile, 
un nor de gloanţe și săgeți cad asupra capetelor lor. Deodată se văd printre 
dînșii mormane de morți, șiroaie de sînge ce-i opresc pe loc. Mai în același 
timp niște strigăte sălbatece se aud și de după fiecare copac iese cîte un 
ţăran, care se năpustea asupra lor, unii îi înjunghie, îi taie, le zdrobesc 
capetele cu tufanul, alții dejugă boii, opresc carele în drum și le împiedică 
calea. In mai puțin de o clipă nu se văzu nici un ţăran. Toţi pieriră ca 
nălucile. După care niște trăznete și pocnete se auziră, de credeai că s-a 
despicat pămîntul să-i înghiţă sau că veneau munţii peste dînșii. Ce să vezi 
d-ta? 

Cădeau, nene, copacii din vîrful muntelui, prăvălindu-se unul peste altul 
Și rostogolindu-se de părea că se cufundă pămîntul. Bușteni, copaci groși 
ca butia, ramuri, crăci, trunchi amestecați cu bolovani, cu colți din pietrele 
munţilor se lasă Ia vale, și-i lovesc, Şi-i cotonogesc, le rup picioarele, 
brațele și-i îngroapă de vii. Se cutremură carnea omului cînd se gîndește la 
grozăvenia aceea! 

Oastea nu mai putea merge nici înainte, nici înapoi. Alți copaci, alți 
trunchi, alți bolovani, alte movile de piatră cad și mi ţi-l fac pisăliţă. Să te 
ferească Dumnezeu de urgia poporului! Păsămite ţăranii, ca să-și scoaţă 
felul pe cei ce îi jefuiseră Și umblau să-i batjocurească, urcîndu-se în munți, 
tăiaseră mai mulţi copaci de la rădăcină Și-[i] ţineau numai aninați și legați 
cu funii. După ce împiedecară drumul oștirii leșești, dejugîndu-le boii Și 
oprindu-i în lcc, urcîndu-se țăranii iarăși în munţi, deteră brînci la vale 
copacilor celor tăiați. Acești copaci, prăvălindu-se, tîrau după sine tot ce 
întîlneau în calea lor. Da copac peste cepac Și fiindcă priporul era foarte 
repede, veneau copacii la vale mai iute decît vîrtejul, împreună cu bolovani 
Și colţuri de piatră rupte din munte, dînd peste oastea vrăjmașă. 

Albert, dacă văzu cum îl potricălește Dumnezeu pentru neascultarea lui, 
porunci să stea oastea gata spre a se apăra de urgia ce le venea din urmă. 
Ștefan cu ai săi îi ajunsese la gura plaiului și a doua zi, la 27 octombrie, 


începu a da tare prin oștirea leșească. Aceștia căutau să fugă. Dară unde? 
Inaintea lor pălea că se răsturnase pămîntul, dinapoia lor Ștefan cu vitejii 
lui. Caţără să stea la luptă. Dară ce luptă pcate fi aceea cîrd sîngele 
îngheţase în leși de groază? Tăiau și ucideau moldovenii ca la salhana. 
Ștefan cel Mare era bolnav. Suferea de podagră. Ostașii îl purta pe pat, Și 
de acolo își povăţuia oastea. 

In cele din urmă leșii se rupseră și umplură pădurile, fugînd care Și pe 
unde vedea cu ochii, pînă ce puţini mai putură ajunge la craiul lor. Acesta 
acum abia izbuti a se retrage prin strîmtoare pînă la satul Cosmin. Mulţi 
leşi s-au pierdut în lupta aceastaMulţi au mai căzut Și în mîinile 
moldovenilor. Pe cei mai mari ai lor, oastea lui Ștefan i-au spînzurat cite 
doi, de păr, fiindcă ei purtau pe atunci plete lungi. 

Rămășițele oștirii leșești cu craiul lor se făcuse teacă de pămînt și nu 
cutezau să lase Cosminul de frica moldovenilor. 

Auzind însă că le vine în ajutor Șase sute de mazuri leși mai prinseră 
puțin la limbă și începură a se mai furlandisi Și ei. Aceia însă apucară pe 
altă cale. Vestea aceasta merse pînă la Ștefan. Atunci domnul Moldovei 
trimise o ceată din ai săi cu Boldur vornicul înaintea acestor mazuri ȘI 
întîmpinîndu-i la Șipinţi, dincolo de Prut, unde este ocolul săpat, dete 
printr-înșii mai iute decît ai gîndi, Și-i tăia cu nemilostivire. Mai toți acești 
mazuri au căzut în bătaie, luptîndu-se vîrtos. 

A doua zi Albert craiul primi ajutor mai multe mii de alte lifte. Leahul 
acum se simţi mai ușurat; nu doară că voia să ma,i înceapă vro luptă nouă 
cu Ștefan, ci încredinţat fiind ci vor fi de treaba oastei sale spre a o scăpa de 
primejdie. Aceste lifte cerură voie la crai ca să-i lase a prăda, dară el, scurt 
Și lămurit, îi opri de la o astfel de treabă, ca să nu mai întărite pe Ștefan. Pe 
drum oastea lui Ștefan 1-a mai lovit o dată la Prut. 

Craiul leșesc scăpă ca prin urechile acului de la moarte. Cînd s-a văzut în 
ţara lui cu ciurucurile de oaste ce-i mai rămăsese, crezu că a înviat din 
morți. Apoi trecu la Cracovia Și se. Innămoli în desfrînări. Bătaie ca aceasta 
de mult foarte nu păţiseră leşii, astfel că pînă astăzi ei bocesc în cîntecele 
lor nenorocirea de la Codrul Cosminului Și zic încă: 

„Za Króla Olbrachta Wiginenla șzlachta». 

adică pe românește: 

„In zilele craiului Albert Șleahta a pierii». 

Ștefan întorcîndu-se în Suceava, dete mărire lui Dumnezeu pentru 
izbîndă ce le trimise. Apoi chemă la Hîrlău pe toți boierii Și boiernașii, pe 
toți negustorii Și călugării Și pe toate căpeteniile oștirilor, și le dete un 
prînz împărătesc. Impărți daruri pe la cei mai viteji, din ce apucase de la 
vrăjmaș, zicîndu-le: 

— Numiesă mulțămiţi, dragilorși vitejilor mei moldoveni, ci lui 
Dumnezeu milostivul, căci El ne-a dat izbîndă. El a înfrînt Și călcat în 
picioare Și cal și călăreț. El, cu duhul groazei lui, a băgat frica în inima 


vrăjmașului Și l-a făcut să se împrăștie ca pulberea din faţa vîntului. 

Nu trecu mult Și leșii mai intrară odată în Moldova.[...] Moldovenii îi 
întîmpinară la Cotnari, îi deteră la teferiș și le tăiară pofta de a mai visa la 
Moldova. Și atâţia robi le căzură în mînă, încât îi înjugară la plug ca pe vite 
ȘI au arat cu dînșii o cîmpie întreagă. Apoi, semănînd pădure, această 
cîmpie se numi Dumbrava Roșie. Leșii [...] nu se astîmpărau. Ștefan se 
încredință pînă în sfîrșit că păgînii aceștia de creștini sunt mai primejdioși 
decît necredincioșii turci. Se împăcă cu ciutacii Și luînd oaste de la turci, 
intră în ţara leahului Și o bătu ca pe ea. In primăvara anului 1498 înainta 
pînă la orașul Ceamciuga Și rîul Visloc, prădînd în lung Și în lat toate 
ţinuturile, arse cetățile Premislav, Radzinim, Proversc, Lanciuc, Și luă ca la 
10.000 de robi pe care puse mîna turcii. Prăzile le aduseră nesupărați de 
nimeni, căci nu mai era cine să cuteze a se asemăna lui Ștefan. Apoi, prin 
luna lui noiembrie, turcii, luîndu-Și Și ei nas, trecură prin Moldova în 
număr de 80.000, de se duseră în Rusia, în ţinuturile Galiciului Și 
Somborului, pentru pradă. Leșii, dau în sus, dau în Jos, dau din colț în colţ, 
dară nu putură face nimic. Craiul lor poftea să se zică viteaz, poftea să fie 
mare; dar alții să lucreze pentru el. Era numai gura de dînsul; dar la treabă, 
vai de lume! Nu putu să zică turcilor nimic. 

Dumnezeu insă carp totdeauna ocrotește pe cei ce cinstesc numele său, 
nu lăsă moștenirea sa să cază cu desăvirșire în ghiara turcului. Destul îi fu 
pedeapsa ce primi pentru călcarea cea de atîtea ori a cuvîntului dat, Și 
pentru smerirea trufiei leșești. 

Lăsă să cadă o iarnă grea de pleznea lemnele și pietrele. Turcii umblau 
prin troiene Și nu Știau cum să scape de această mînie dumnezeiască. Ca la 
40.000 de inși degerară, astfel încît steteau mormane de turci morți. 
Ceilalţi, arşi de frig, se întoarseră prin Moldova, spre a se duce la ţara lor. 

Marele Ștefan, fiindcă Și dînsul ocrotea crucea, puse pe moldoveni 
îmbrăcați în haine leșești, de-i tărbăci Și-i zvîntă din faţa pămîntului. 
Numai ca la zece mii mai putură scăpa peste Dunăre cu sufletul Intr-înșii. 

La 1499, tătarii mai intrînd o dată în ţară, Ştefan, deși bătrîn, insă 
îmbărbătat peste firea omenească cînd își vedea ţara încălcată de vrăjmași, 
le dete o surchideală și lor de le scăpără măselele și le ieși stele verzi din 
ochi. Apoi luîndu-i în goană, 6.000 de janghinoși de-ai lor rămaseră morți 
pe loc. 

Acum ȘI leșii Și ungurii erau blînzi ca mieii cu Ștefan. Cînd vrun sol de- 
ai acestuia mergea la crai, se cunoștea cale de nouă conace. Se învoiră deci 
toți domnii creștini, al Moldovei, al leșilor, al ungurilor Și al românilor ca 
să se apere obștește împotriva spurcatului de turc. Această legătură se numi 
vecinică. 

Ștefan îndemnă Și pe ţarul Moscovei, Ivan III ca să se împace cu ginerele 
său Alexandru, zicîndu-i: 

— Toţi regii ȘI toţi domnii creștini Și toate țările italiene de la apus se 


unesc Și se pregătesc a sta contra păgînului; ar fi bine ca Și tu, în loc dea te 
certa cu creștinii, să te ridici cu ei asupra păginităţii. 

In puterea legăturii, încheiate la 1501, Ștefan ceru de la craiul leșilor să 
gonească din ţara lui pe Ile, feciorul lui Petru Aron, carele nu înceta a 
tulbura Moldova cu zizaniile lui. Albert tremură la auzul acestei cereri. Dară 
ca să nu se zică că l-a gonit de frică, născoci că acest Ilie ar fi făcut cărți 
mincinoase Și deci îl aduse Și puse de-i tăia capul inaintea solilor 
moldovenești. 

Atita putere avea glasul lui Ștefan și la atîta mișelie ajunsese leșii. Vezi 
că ochiul lui Dumnezeu nu doarme Și răsplătește fiecăruia după inima lui. 


VI 


Spun cei ce au văzut cu ochii lor pe viteazul moldovan, precum este 
venețianul Matei Muriano, cum că Ștefan era foarte înţelept. Nici o vorbă 
de-a lui nu era fără Şart. 

Il iubeau moldovenii ca pe lumina ochilor lor, pentru că era îndurător, 
drept, inimos ȘI darnic. Ziceau că era binefăcut la trup. Despre fiul său 
Bogdan arătau că este rușinos Și smerit ca o fată Și calcă pe urmele tatălui 
său. De viteaz Și de cinstit, nici că mai e vorbă. Mai spuneau că moldovenii 
sunt toţi voinici Și că ţara lor e mănoasă Și frumoasă. Aceasta ȘI era pricina 
de pusese toţi ochii pe dînsa și le sta în gît, cum de să n-o stăpînească ei. Și 
așa este Și pînă în ziua de astăzi. Dară pe cît timp priveghează Maica 
Domnului asupra românilor, nu se vor învrednici ei să robească o ţară care 
cu stăruinţele ei a apărat creștinismul mai mult decît oricare alta. Țară care 
scoate din sînul ei fii ca marele Ştefan, ca Mihai Viteazul și ca mulți alții, 
nu se papă așa lesne. Ea este un os cu care se îneacă cel care voiește să o 
înghită. 

Ștefan îmbătrînise si mîhnirea lui cea mai mare era că nu putuse să-și 
îndeplinească visul său: unirea la un loc a tuturor celor de un sînge cu 
dînsul. Imprejurările i-au stat tot curmeziș în cale. Patruzeci Și mai bine de 
ani cît a domnit, silit fiind a priveghea cu arma-n mînă, a petrece cea mai 
mare parte de timp în tabără, a sta nopți și zile călare, pentru a-și apăra ţara 
[...] îl făcu să dobîndească o podagră, ce rodea dintr-însul cum rod carii din 
lemne. Durerea picioarelor îl înteţise și ajunsese atîta încît îl dobori la pat. 
Bătrîneţea și slăbiciunea veniră și ele de se uniră cu boala. Ele împingeau 
pe marele Ștefan acolo unde toată vietatea cată să meargă. 

In deșert aduse doftori meșteri din Veneţia, căci nu era cu putinţă să se 
tămăduiască. Și deci, cunoscîndu-se și simțindu-se aproape de sfîrșitul 
vieţii sale, hotărî să puie ţara la cale. Bolnav, bolnav, dară grija lui cea mai 
mare era cum să-Ș1 lase ţara cea mare și lăudată. Pentru aceasta nu-și cruța 
nici odihna, nici sănătatea. El știa că lutul lui se va duce acolo de unde a 
fost luat. Mai știa că ţara rămîne Și voia ca și după dînsul să fie spaima 
spurcaţilor de agareni, gogoriţa păcătoşilor de creștini Și fala legii celei 
adevărate a lui Isus Christos. 

Cunoscînd în Bogdan, fiul său, apucături bune Și înțelegînd dorul de ţară 
ce-l învăpăia, îl chema în toate zilele și-l sfătuia. El vedea că sfaturile lui 
prind bune rădăcini în inima fiului său. Deci, cînd fu aproape a se pristăvi, 


chem? la dînsul pe mitropolitul ţării, pe toţi episcopii, boierii Și mai-marii 
oastei Și le zise cu limbă de moarte, stînd pe patul durerilor: 

— V-am chemat aici, boieri d-voastră Și sfinţilor părinţi, să vă spun cea 
din urmă a mea voinţă, Și vă Jur pe viul Dumnezeu Și pe preacinstita maica 
lui, să urmaţi întocmai. 

Toți știți cîte vijelii am întîmpinat în viaţa noastră cît am fost cu toții. 
După moartea mea să duceți hăul și greul delăduirei cu înțelepciune, cu 
frica lui Dumnezeu Și cu dreptate. 

Oastea să fie totdeauna gata a înfrînge încălcările și a călca in picioare 
toate uneltirile unora Și altora, zdrobind pe uneltitorii de rele. [...] Crucea 
să fie ținută sus, Și aprig război să daţi necredincioșilor ce se închină la 
lună. Cînd va fi Și va fi, mai bine să vă învoiţi cu turcul, decît cu cei ce se 
numesc pe sine creștini, iară inima lor e roasă de eresuri Și de pîngărăciune. 

Cînd însă ȘI turcul se va întinde mai mult, atunci mai bine să pieriţi cu 
toţii pînă la unul luptîndu-vă, decît să cădeți robi. Cîrmuitor mai bun decît 
fiul meu Bogdan, nu veţi găsi. Pe el dară să-l alegeți în locul meu să vă fie 
domn. 

Mitropolitul Și toată adunarea jurară că așa va fi. 

A doua zi trebuia, după voinţa marelui Ștefan, ca încă în viaţă fiind el, să 
se facă alegerea de domn. Se adunară deci, toţi boierinașii, isnafurile, 
oastea Și boierii cei mari în Cîmpul Dreptăţii, ca să aleagă, după datinile 
străbune, pe domnul lor. Unii ziceau una, alţii alta, Și așa se ciorovăiau ei 
acolo. 

Cînd, ajungînd la urechile bătrînului domn, împărăchenile dintre noroade 
Și cum că unii din boierii cei mari bagă zîzanii Și dihonia în popor, porunci 
la patru slujitori să-l ducă cu pat cu tot în Cîmpul Dreptăţii. Cum ajunse 
acolo, mulțimea tăcu molcum. Atunci se ridică Ștefan de pe pat, cum putu, 
îl ținură doi slujitori, iară el, abia răsuflînd, zise: 

— Era să mor, oameni buni, Și era să rămîie niște boieri nejudecaţi Și 
fără să le fac dreptate. 

Porunci apoi să vie la faţa locului doi boieri. Aceștia, cînd se văzură de 
faţă cu domnul lor la ceasul morții sale, o sfecliră. Se vede că știau ei ceva. 
Atunci Ștefan zise unuia: 

— Tu ai pierdut steagul în bătălia de la Cosmin. 

Apoi, uitîndu-se la celălalt, iarăși zise: 

— Tu scria cărți viclene pe la străini îndemnîndu-i să cotropească ţara. 
Să li se taie capetele aici în vileag. 

Porunca domnului se îndeplini numaidecit. Pasămite acești doi boieri 
erau căpeteniile zavistioșilor Și îndemnătorii poporului să nu asculte de 
graiurile domnului lor. 

După ce duse pe Ștefan cu patul lui înapoi la palat, alegerea se făcu după 
pofta inimei sale. Apoi peste două orc, închise ochii pentru vecie, la anul 
1504 de la nașterea lui Christos și 7012 de la zidirea lumii, într-o marți, 2 


iunie, domnind 47 de ani, două luni Și trei săptămîni Și zidind 44 de 
mănăstiri ȘI biserici. 

Mult plînseră moldoveni pe acest domn, mare, înţelept și viteaz, Și astfel 
bine zice un venețian carele a văzut cu ochii lui cele spuse mai sus: „EI s-a 
arătat la ceasul mortii, ca Și în viaţă Și în sănătate, totdeodată și înfricoșat 
Și înţelept“. 

Cenușa acestui domn s-a înmormîntat în sfînta mănăstire Putna, care e 
zidită de dînsul, cu toată cinstea și mărirea cuvenită, Și pînă astăzi este 
acolo mormîntul lui frumos de marmură, la dreapta în intru bisericei. Iară 
fiul său Bogdan se urcă în scaunul domniei, călcînd pe urmele tatălui său. 

Vestea despre moartea lui Ștefan se duse ca fulgerul și răzbătu toate 
ţările. Și mult îl plînseră creștinii, căci el era reazămul Și ocrotitorul cel mai 
credincios Și cel mai viteaz al legii noastre celei sfinte. 

De atunci Și pînă în ziua de astăzi numele lui se pomenește cu laude de 
toată suflarea de pe pămînt. Românii, după vremi, ziseră: 

„Ștefan, domnul Moldovei, a fost viteazul cel mai mare de pe vremea sa. 
El a învins pe Mateiaș craiul cel lăudat al Ungariei și a luat de la dînsul 
munții Ardealului, care Și pînă astăzi sunt hotarele Moldovei de cătră apus. 
EI, după mai multe biruinţe, a supus Pocuția și Podolia, Și mergînd în rînd 
de bătaie, cum se cuvine, asupra leșilor, a bătut oastea leșească la Cotnar... 
Toate cetățile dintre Liov și Moldova le-a luat de la leși. Cu Baiazet 
Ilderim a ţinut două bătăi; în cea dintii s-a învins; întru a doua l-a bătut, Și 
după bătaie a făcut șapte movile mari de trupurile turcilor celor tăiaţi. El a 
supus Și Valachia pînă în București... 

El a stăpînit Basarabia ce se numește acum Bugeac. Cu un cuvînt, el a 
prea lățit hotarele Moldovei...” 

„După moartea lui Ștefan, poporul îi zicea Sfîntul Ștevan-vodă, nu pentru 
suflet, că este în mîinile lui Dumnezeu, că el încă a fost om cu păcate, ci 
pentru faptele sale vitejești, întru carele nimeni din domni, nici mai nainte, 
nici după aceea nu l-au ajuns.“ 

Pînă și limbele străine în cursul vremilor, iată ceea ce au zis de Ştefan cel 
Mare al nostru: 

„...O, bărbat vrednic de mirare, cu nimic mai prejos decît voievozii cei 
viteji de care noi atît ne mirăm, care în vremile noastre, dintre toți domnii 
lumii, mai întîi ai repurtat o biruinţă atît de însemnată asupra turcilor! Tu 
ești cel mai vrednic după judecata mea, căruia se cuvine să 1 se dea domnia 
Și cîrmuirea a toată lumea, Și mai ales vrednicia de voievod al tuturor 
oștilor împotriva turcilor, după învoiala, hotărîrea Și întărirea tuturor 
creștinilor, lăsînd pe ceilalţi domni Și împărați papistași să se tăvălească în 
lenevire, desfrînări sau în răsmiriţe [...]”. 

„...Fost-a bărbat ca acela, carele pentru inima sa cea mare, înțelepciunea 
militărească, Știința lucrurilor de război și faptele cele norocoase asupra 
turcilor, ungurilor, leșilor Și a tătarilor, în veci trebuie să se pomenească.” 


„...Fost-a Ștefan în toată viaţa sa un om preaînsemnat pentru Știința de a 
ţine pe ostași în frîu și a-i face să asculte de cuvînt, Și pentru faptele 
războinice cele slăvite; căci dintre toți vrăjmașii cu care s-a luat la arme, a 
ieșit biruitor cu o virtute Și cu o vitejie vrednică de mirare.“ „Ștefan 
românul, ostașul cel vrednic de veșnică pomenire, carele cu mărimea Și 
tăria sufletului și cu norocul cel bun a [stăvilit] toate năvălinile turcilor, ale 
tătarilor, ale ungurilor Și ale leșilor, pe care i-au învins cu mari bătălii.“ 

lată ce fel a fost Ștefan cel Mare. Cînd numele lui ar fi lăudat numai de 
pămiînteni, calea-valea; dar limbile străine au vorbit de bine de dînsul, mai 
cu foc decît pămîntenii. Va să zică au Știut ei ceva Și au cumpănit faptele 
cele mari ale unui astfel de viteaz. Și nici că nu gîndim că mănăstirea în 
care odihnesc oasele acestui fericit bărbat, răpită de lăcomia străină, 
împreună cu ţinutul în care se afla ea, este pîngărită de limbi vrăjmașe 
neamului nostru. 

Ar trebui ca nici un român să nu se afle pe fața pămîntului românesc 
carele să nu meargă o dată măcar, în viaţa lui, să se închine la acel mormînt. 
Acesta ar trebui să fie hagialicul românilor. Toţi cu totul, cu grămada, Și cu 
frica lui Dumnezeu in sîn să se ducă să îngenunche la mormîntul acesta cu 
rugăciune ca să insufle și urmașilor, adică românilor de azi, a săvîrși fapte 
care să rămîie de pomenire la strănepoţi. 


